text:
Lessic furlan
Il lessic dal furlan al derive dal latin e in particolâr dal latin fevelât a Aquilee. Lis varis dominazions e imigrazions di lunc dai secui a àn dut câs lassât i lôr segns tal lessic e te toponomastiche. Il studi lessicologjic dal furlan al è un dai cjamps plui svilupâts ancje a nivel universitari. Cjalant lis robis da un pont di viste cronologjic o puedìn viodi i contribûts di origjin celtiche, latine, gjermaniche, sclave, venite e taliane.
[cambie] La fonde celtiche
Dal celtic fevelât dai Cjargns alc al è te toponomastiche ma inte lenghe al è restât pôc. Probabilmentri il celtic al à gambiât un pôc il latin che si è fevelât a Aquilee. Di fat a son dai elements di fonetiche tal furlan che a si cjatin tes lenghis romanzis plui ocidentâls tant che il catalan, il spagnûl e il francês ma no in Italie. Si crôt che in regjon la int a sedi restade bilengâl latin-celtic fin intal secont secul dopo Crist ancje se si trate di stimis dificilis di verificâ. Fra lis peraulis che a son di origjin celtiche a son: Il troi, il bâr, il broili, la loze (la slite), la crigne (il cjôt dai purcits), il tamês, la grave.
[cambie] Il latin
La grant part des peraulis furlanis a vegnin dal latin. Al è un interessant document anonim dal 1300 che si cjate tes racoltis vaticanis che al conte cemût che la lenghe fevelade a Aquilee a fos divierse di chês convicinis e di chês talianis purpûr e ricuardave une vore il latin. Pai studiôs di lessicografie al è biel cirî, fra lis peraulis di origjin latine, chês tipichis di Aquilee
[cambie] Peraulis dal latin di Aquilee
A son chês che no simpri si cjatin tes altris feveladis talianis, par esempli cercjâ dal latin circare (assaggiare par talian), frut dal latin fructum (bambino par talian), prindi dal latin primun diem che e jê la vecje peraule furlane par lunis, avonde dal latin Abundat. I nons de stagjons la vierte dal latin Apertam par primevere o la sierade dal latin Serratam par l’autun. Curiôs al è il verp lâ doprât in grant part dal Friûl che al ven da Allare, tal furlan concuardiês si dîs ‘sî che al ven da Ire. Une classe particulâr di peraulis a ven drete de peraule latine cuant che par talian al derive da un diminutîf par esempli: Cuc da Cucum par furlan e Cuculo da Cucus + ulum par talian, fradi da frater par furlan e fratello da frater + ellum par talian, sûr da soror par furlan e sorella da soror + ellam par talian.
[cambie] Apuarts gjermanics
Tal patrimoni dal lessic furlan a si cjatin une vore di apuarts di peraulis gjermanichis puartadis di int diferentis in diviersis etâts storichis.
[cambie] Apuarts gotics
A son lis peraulis plui vielis a jessi stadis cjapadis dentri dal latin di Aquilee. Par esempli la brût, la bande, il bugnon, il farc, la lobie, il tapon, la sedon. Te toponomastiche si cjatin i paîs di Gôt, di Godie e di Beivârs (int de bavarie).
[cambie] Apuarts langobarts.
A son chei plui impuartants, par esempli bearç, bleon, braide, brendul, broade, flap, garp, grepie, lami, nape, scarfarot, sgarfâ, sgrifignâ, slapagnâ, sbisiâ, tacule. Di origjin langobarde a son i nons di Fare e Farle (fara e jere la famee imigrade) di Giai di sacon, Giais e Gjais di Avian (da gahagi bosc sierât).
[cambie] Apuarts de etât patriarcjâl
A son di cheste etât peraulis come i bêçs, il cjast, il crot, il tac, il licôf, il vignarûl e ancje i toponims che derivin da berg o stein tant che Spilimberc, Solimberc, Soffumberc, Partistagn e v.i.
[cambie] Apuarts todescs
A son chei dai ultins secui che a rivin de lenghe todescje vere e proprie par esempli bintar, spolert, lustic, befel o fraile, diviersis di chestis peraulis a son rivadis al furlan de bande di Gurize.
[cambie] Apuarts Sclâfs
Lis peraulis derivadis des lenghis slavis a son presintis tal furlan sei pe vicinance di chestis popolazions sei par il fat che dopo lis invasions Ongjars i patriarcjis tal X secul a àn ripopolât la plane centrâl furlane cun int slave. Tant al è vere che a son une schirie di pais cun nons sclâfs ancje lontan dal confin orientâl par esempli Guricis, Guriç, Gurize, Gradiscjute, Gradiscje, Percût, Belgrât, e v.i. Chestis popolazions a àn cjapât su il furlan in pocis gjenerazions e a àn lassât tal lessic peraulis tant che la cocosse, la race, il blec o fâ il blec, la ‘save, la triscule, la babe, il cudicj. Il numar di slavisims al è mancul grant di chel dai germanisims ma al è dut câs significatîf.
[cambie] Apuarts Venits e Talians
Diviersis a son lis peraulis venetis cjapadis intal furlan come artiçoc, pandolo, pampalugo e pelandron. Altris peraulis e son par solit dopradis come sinonims di peraulis furlanis come autun par sierade, primevere par vierte, vecjo par vieli. Al dì di vuê e jê une fuarte pression dal talian sul furlan orâl cuntun grum di peraulis in prestit sei par robis tecnichis e sientifichis sei come sostituzion di peraulis furlanis.


c: text/html

text:
Malborghet
Malborghèt Valbrune (slov. Naborjet-Ovčja vas, tal. Malborghetto-Valbruna, tod. Malburgeth-Wolfsbach) al è un comun cuadrilengâl che al dì di vuê al fâs part de provincie di Udin e al à 1.035 abitants.
[cambie] Gjeografie
Malborghèt a si cjate a 721 m inte Val Cjanâl, ta lis Alps Juliis. Lis sôs frazions a son:
- Cuc (slov. Kuk, tal. Cucco, tod. Kúk)
- Lusnìts (slov. Lužnica, tal. Bagni di Lusnizza, tod. Lusnitz) - 635 m
- Malborghèt (slov. Naborjet, tal. Malborghetto, tod. Malburgeth)
- Sante Catarine (slov. Šenkatríja, tal. S. Caterina, tod. Sankt Kathrein) - 660 m
- Ugovize (slov. Ukve, tal. Ugovizza, tod. Uggowitz) - 775 m
- Valbrune/Cjalavai (slov. Ovčja vas, tal. Valbruna, tod. Wolfsbach) - 807 m
I paîs a son dominâts da lis plui bielis cimis des Alps Juliis: il Jôf dal Montâs (2.754 m), il Jôf Fuart (2.666 m), il Jôf di Miezegnot (2.089 m), l'Osternic (2.052 m), il Poludinc (2.000 m).
[cambie] Storie
Culturalmentri Malborghèt, tal mût di dute la Val Cjanâl, nol faseve part da la Italie, parcè che al jere simpri stât sot dal vescovât di Bamberghe e plui tart dal Imperi Asburgjic, però daspò da la Prime vuere mondiâl (1919) al è jentrât tal Ream di Italie.
Come in dute la Val Cjanâl, ancje in chest comun a vegnin feveladis 4 lenghis: -par ordin alfabetic- furlan, sloven, talian, todesc.

robotstxt: allowed

filter: keep


text:
Furlan gurizan
Il furlan gurizan (o ancje furlan da bassa) al è chel fevelât intes areis che plui o mancul corispuindin a chês dal Friûl austriac, o di "Di là dal Clap", o Contee di Gurize e Gardiscje, ven a stâi chel toc di Friûl che al è restât sot dal Austrie-Ongjarie fintremai la fin de Grande Vuere, tal 1918; chest al inclût ancje la zone dal mandament di Çarvignan che e fâs cumò part de provincie di Udin, oltri ai paîs de Provincie di Gurize su la rive drete e çampe dal Lusinç, fûr che Cormons e pôcs altris, dulà che si fevele invezit il furlan centrâl. Il furlan di Gurize citât al è però diviers.
[cambie] Carateristichis
[cambie] Morfologjie
A une prime cjalade, la difarence plui evidente e je forsit la terminazion da lis parts dal discors, che e je in -a, par cui "Lenghe furlane" e devente "Lenga furlana", "jê e samene i cudumars" devente "jê a samena i cudumars". I articui determinatîfs a son cussì:
Par la gramatiche, lis difarencis a son piçulis: intes formis verbâls, al presint la prime persone e finìs par solit in -i invezit che in -t (par esempli in crodi)
Difarent al è ancje la coniugazion dal verp volê, che al fâs al presint
La prime persone singolâr dal futûr sempliç e je jo o urarai, dal condizionâl jo o uraressi, dal imperfet jo o urevi.
[cambie] Fonologjie
Dal pont di viste dai suns, chest furlan al pues sameâ mancul origjinâl, parcè che par esempli il digram tipic furlan "cj" (par esempli in cjase) al devente "ci" (ciasa), pronunciât come la peraule cene; chest ultime e devente invezit in cheste variant sene, e tal stes mût si compuartin dutis lis peraulis che inte grafie uficiâl a doprin la letare "ç" (çuet al devente suet), ancje se e vegnin a la fin de peraule (messaç al è messàs, forme compagne sei intal singolâr sei intal plurâl).
[cambie] Storie
Chestis difarencis e àn causis storichis daûr; chestis zonis a forin sot de Austrie par 400 agns consecutîfs, par cui la evoluzion e fo divierse rispiet a lis zonis dongje che e jerin sot de Republiche di Vignesie e a jerin plui puartadis viers l'ambient talian; specialmentri a Gurize invezit, la influence todescje e jere un grum plui fuarte e ben visibile in dutis lis oparis publicadis lì intal XIX secul; cun di plui, spes la int e jere trilengâl o cuadrilengâl, fevelant ancje sloven e talian dongje di todesc e furlan.
[cambie] Grafie
La grafie dal furlan de basse no je mai stade definide, par cui a esistin un grum di mûts par scrivi une peraule e un sun. Par fâ un esempli, il sun "s" di cene al pues ancje jessi scrit cuntun apostrof devant e cussì vie.


text:
mercoledì 30 dicembre 2009
Cumò si bef ColaCola!
Simpri di plui si viodin campagnis che demonizin il vin. Vonde!
ûs ripuarti intervens autorevui in cuestion... Come chel evidenzie Franco Zuliani su sommelier.it si fevele di trop vin che si pol bevi par guidà: zero alcool. Ma l'alcool l'è ancje ta bire, ta misturis clamadis cocktail, tai superalcoolics (di lei le ricerche dall'Istitut Piepoli) e velocitât e polvarinis no judin chel chel guide. E no si stedi a dismenteà lis telefonadis e gli SMS scris tant che si guide...Ma il grâf l'è che inciocasi tal fin setemane l'è di mode come chel sucêd atôr pa Europe dal nord..Ma dutis lis campagnis di morâl si butin sul bevi vin e si abandone lis campagnis di informazion e di culture sul vin
E alore siari chist an (par me vonde difficil) cun le ironie di Franco M. Ricci : vonde, mase interès, mase cuestions, cumò si bèf ColaCola!!!
Pubblicato da spirt di vin a 07:10 3 commenti:
Iscriviti a: Post (Atom)


text:
Ancje il mond dal vin el sint i riflès da crisi mondial.
Considerat un "lusso", lis venditis son coladis in bas, soredut su le cualitat che si acuiste.
No si fevele dal Bordeaux (une butilie dal 2005 cuotade fin al lui 2008, 1000 euros, cumò e coste 500) ma dal vin "cuotidian". Spazi alore ai blancs di cualitat che samein cumò jessi premias dai consumadors pal bon rapuart cualitat/presit.
Cjase, biele cjase: par scjampà dall'etilometro e sparagnà sul ricaric dal presit dai ristorans, si cir di viargi lis butilis cjase, cun pos amis, e torne a jessi armonie!!


text:
lunedì 26 ottobre 2009
Cantinis in musiche
Simpri di plui gli amis da Cantine Pitars si specializin in evens musicai di valor.
Domenie 25 concert musical ( no soi rivade a visà) e invezit il 30 di otobre (ore 20.30) concert liric intitolat "Lacrime e sorrisi di donna". Intervignit numeros...
Pubblicato da spirt di vin a 09:25 Nessun commento:
Etichette: degustazion, musiche
venerdì 9 ottobre 2009
Degustazion Piera Martellozzo: tra Venit e Friul
Si è tignude all'Hilton di Rome il 7 di otobre le degustazion dai prodòs di Piera Martelozzo originarie dal Venit ma che lavore cumò in Friul, tal teritori de Grave (S. Cuirin, PN). Aziende zovine, vignude fur sul marcjat 2 ains fà, cun prodos un poc difarens dal solit.
Tra i spumans e i prodos cercjas, di segnalà:
Ribolla Gialla Terre Magre Spumante Brut, cun ue prodote tal Cuei sloven, cun parfums di rosis zalis, camomille che manten in bocje ce che promet al nas;
Pinot Grigio Terre Magre Spumante Brut, ancjemo no in vendite nasut (disin in Aziende) pal marcjat american), dai fresc parfums frutas e di rosis, ancje facil di abinà.
Une aziende di considerà, ma che a bisugne ancjemo di cressi..
Pubblicato da spirt di vin a 06:41 Nessun commento:
Etichette: degustazion, vin local
giovedì 8 ottobre 2009
Alcul e maladis di cur
Su l'ultim numar dal American Journal of Cardiology si fevele di alcul e di maladis di cur. E si scuviarz che bevi poc el va ben e bevi tant el fas mal. 5000 oms cun le pression alte studias par documentà chiste cuestion.
Mi samèe cuasi scontade come rispueste: lu disevin ancje i vons!!
Mi samèe cuasi scontade come rispueste: lu disevin ancje i vons!!
Pubblicato da spirt di vin a 17:30 1 commento:
Etichette: cjacaris
Iscriviti a: Post (Atom)


text:
A fuarce di rimeti in cuistion dut, ta chê societât,
invezit di lâ miôr a lave simpri piês. Le cualitât de robe comprade no jere
plui le stesse. I suiemans no suiavin, i curtìs no taiavin, si cjatave pan fat
cule seadure, lat fat cul zes, vin fat cun nuie e nuies fats cun no si sa ce.
Il vêr al jere deventât fals, il biel al jere deventât brut, e il biel al è che
de mitologjie in ca, lis storiis, lis contis, no vevin plui le stesse fin e
a scuegnivin simpri finî mâl. I diretôrs a deventavin bidei e i portinârs
a deventavin vescui. Nuie plui matrimonis e par fuarce nuie batisims. I fruts
adotâts tai paîs dal tierç mont che prime a lavin a finî dome tes copiis di
omosessuâls dal mont moderni no rivavin plui parcé che dut il mont al jere
incuinât. In cheste societât rote e corote, disfate e rifate cul passât
proibît, i 69 scomençâts tai agns 70 e finîts te omosessualitât sborade te
infanzie dai ultins nassûts a jere finide sul fai da te. Par no vê l'aids. Rivâts a chest pont, cemût fâ par lâ in paradîs? Jessi bogns o jessi triscj? Bielzà
al circolave le vôs che jessi bon di copâ un arabo al jere pecjât dome se tu
jeris convertît al Islam. Altris, forsit masse turbâts par cheste evoluzion a
pensavin che masturbâsi e preâ tal stes timp al jere il plui grant at di
devozion che podevin fâ. Po biacemai a fasevin di chei mea culpas cul
curtìs tal pugn che a murivin inmò prime di vê finît le preiere. Lis preieris
no vevin plui il stes valôr, le glesie, come che a veve bielzà fat cu lis indulgjencis
a paiament, cumò a proponeve un certificât papâl prime di spedî par racomandade
lis preieris tal cîl. Ma rivavino a lâ plui in là che al Vatican? Il signôr che
forsit in paradîs a nol viodeve plui rivâ nissun, inte sô grande magnanimitât
al veve decidût di vierzi un consolât a Acuilee par vie de sô simpatie
discuvierte pe glesie furlane. Ce fâstu? I veve domandât Dante incredul passant
li. Alore par no contrariâ masse le sô Comedie prime di dâ il visa pal paradîs
i candidâts a vevin di rispuindi aes sôs domandis. Par fortune il prin rivât al
jere un vecjo cule barbe plui lungje de sô che di sigûr a nol veve nuie a ce fâ
cui vecjos che cumò si rasavin fintremai il cûl par pôre di someâ primitîfs ma
par precauzion i domandà: Cui jerial?, Ce vevial fat inte vite? Parcè pensavial
che al meretave il paradîs? Il vecjo cjapant il respîr par podê rispuindi i
disè che lui al jere un marangon, che al jere un grum cognossût pe sô onestât.
Sì, lis lengatis a pretindevin che nol veve savût onorâ le femine ma al veve
vût un frut e chest al provave che al veve ancje fat il so dovê coniugâl. Daspò
al disè che so fi al jere deventât famôs tal mont intîr, e... Il signôr no lu
lassà finî di cjacarà e al braçà il vecjo cu lis lagrimis tai vôi cridant
emozionât: Papà! E il vecjo dut maraveât lu sierà in se disint: Pinocchio!
di Jaio Furlanâr


text:
Paîs Basc: metûts fûr leç ancje EAE-ANV e EHAK-PCTV
La sentence
Al è rivât in buine sostance insom, intal stât spagnûl, il procès par meti fûr leç lis associazions e i partîts de çampe indipendentiste basche. Cun di fat, il Tribunâl Suprem spagnûl, che al à cjapât sù la ereditât dai tribunâi speciâi di ete franchiste, al à metût fûr leç ai 16 di Setembar EAE-ANV (Azion Nazionaliste Basche) e, doi dîs dopo, EHAK-PCTV (Partît Comunist des Tieris Baschis). In ducj e doi i câs, i magjistrâts a àn fat bon il teoreme judiziari imbastît dal guvier spagnûl e de publiche acuse che al lee lis dôs formazions politichis ae za ilegalizade Batasuna e lis calcole di struments politics che a operin daûr des indicazions de organizazion armade ETA.
Lis reazions
La decision e à cjatât il bon acet dal PSOE, cumò al guvier intal stât spagnûl, dal PP e des lôr sezions inte CAB e in Navare. Pal guvier de CAB, invezit, cheste sentence e palese l’ûs par fins eletorâi di une leç (la “Ley de Partidos”) che e slontane la fin de violence e di ogni soluzion politiche pal avignî dal Paîs Basc. Il PNV al à fevelât di decision une vore grivie e cence precedents a nivel european. La decision e à cjatât la condane ancje di Eusko Alkartasuna che e à po acusât il guvier di Zapatero (PSOE) di no jessi bon di puartâ indenant une politiche alternative a chê di Aznar (PP). Par Nafarroa Bai si trate di “une gnove negative pe democrazie e pe societât basche”. La contrarietât totâl par une sentence che “e met fûr leç lis ideis e e impedìs che une part de societât basche e puedi jessi rapresentade” e je rivade di Ezker Batua (EB-IU). Par Aralar la decision dal Tribunâl Suprem e je “un atac ae democrazie” e “une aberazion politiche e juridiche che no cjate pareli inte Europe di vuê”. Manifestazions di solidarietât pai doi partîts metûts fûr leç a son rivadis, in plui che dal Paîs Basc, de Galizie, dai Paîs Catalans e di diviers paîs de Europe.
Lis consecuencis
EHAK-PCTV al veve otignût 9 deputâts intes elezions dai 17 di Avrîl dal 2005 pal Parlament de Comunitât Autonome Basche. EAE-ANV, cundut che in diviers lûcs si veve cjatade cun diviersis listis anuladis, e veve otignût vie pes elezions aministrativis dal 2007 e dal 2008 uns 180 mil vôts, 430 conseîrs e la aministrazion di une cuarantine di Comuns bascs. Metûts fûr leç chescj doi partîts, duncje, si lasse cence rapresentance politiche la çampe indipendentiste basche (ezkerra abertzale) e une fete significative di eletorât. Prime di chestis dôs formazions politichis, di fat, a jerin za stadis metudis fûr leç Batasuna (intune cun Herri Batasuna e Euskal Herritarrok), AuB (Autodeterminaziorako Bilguneak), Herritarren Zerrenda, Aukera Guztiak, Abertzale Sozialistak, e cetantis organizazions ancje di stamp zovanîl, culturâl e pai dirits umans.
Cualchi note storiche
A lassâ scaturîts e je massime la decision cjapade cuintri di Azion Nazionaliste Basche, la prime formazion politiche de ezkerra abertzale, fondade intal 1930 e, cundut che e a son logadis inte stesse aree politiche, cuntune storie indipendente di chê di Batasuna. Baste pensâ che EAE-ANV inte lote pe difese de Republiche spagnole, intai agns de clandestinitât e de resistence al franchisim e jere stade flanc a flanc cun chei stes socialiscj che vuê a àn decidût di metile fûr leç. Par difindi il guvier basc e la Republiche spagnole, il partît al veve lassât sul cjamp centenârs di siei militants incuadrâts in trê batalions (Olabarri, Eusko Indarra e ANV3) e in altris reparts (repart pionîrs Askatasuna e batalion Gordexola) cuntun nivel di pierditis tra lis plui altis de vuere. Azion Nazionaliste Basche e veve partecipât cui siei rapresentants al guvier republican vuidât dal socialist Juan Negrín, e ai guviers bascs in patrie e in esili. Chê che fintremai i siei aversaris politics a àn presentât tant che “une sigle storiche plene di dignitât e di eroisim” e je stade, duncje, metude fûr leç pe seconde volte: la prime volte lu veve fat Franco intal 1939, vuê lu fasin i socialiscj (che tal 1939 a jerin ancje lôr te liste dai partîts fûr leç). Cun EAE-ANV fûr leç, al partît i vegnin dineâts ancje i risarciments previodûts pai bens (stimâts in 700 mil euros) e pai locâi (un centenâr) che i jerin stâts confiscâts sot dal franchisim. Ancje i archivis storics dal partît, tornâts a meti adun cun tante fature, a son stâts secuestrâts di gnûf de polizie spagnole.
Intal stât francês
Se chest al è il cuadri intal Paîs Basc meridionâl, chel sot aministrazion spagnole, la situazion e riscje di lâ in piês ancje par di là dal confin cul stât francês, intal Paîs Basc setentrionâl. Cun di fat, dilunc vie de setemane stade la polizie francese e à arestât 14 membris di Batasuna – che in France e je ancjemò une formazion politiche legâl – e percuisît par trê dîs la sede dal partît a Baiona / Bayonne. Ducj i arestâts a son stâts liberâts daspò di cualchi zornade cence nissune acuse e ai 27 di Setembar i membris dal partît a son tornâts a jentrâ te lôr sede compagnâts di une manifestazion là che a àn partecipât almancul 2 mil personis, cundut dai blocs de polizie che a àn impedît a cetancj di lôr di partecipâ ae iniziative. E je stade la plui gruesse manifestazion che si à vude a Baiona intai ultins agns. Cheste operazion poliziâl – a àn dite i rapresentants di Batasuna – e mostre che ancje in France si è daûr a cjapâ la strade de ilegalizazion de çampe indipendentiste basche.
Font: Gara, 28-18/09/08; Món Divers, 24 e 18/09/08; Galiza Hoxe, 27 e 18/09/08; Nationalia, 16/09/08


text:
Ai 20 di Mai la organizazion Behatokia e à presentât il so rapuart anuâl su lis violazions dai dirits linguistics patidis dai citadins bascs. Vie pal 2009, a son stâts plui di 1.400 i câs denunciâts a Behatokia, ven a stâi un numar plui alt di chel che si veve vût i agns prime. Chest al diven sei dal fat che lis aministrazions locâls a van dilunc a violâ i dirits linguistics, ma ancje che la cussience dai citadins bascs e je daûr a cressi ancje su chest front. La gnove diretore de organizazion, Garbiñe Petriati, su la fonde dai dâts cjapâts sù, e à spiegât che il guvier de Comunitât Autonome Basche nol à fat siei i conseis che i jerin stâts fats indenant par miorâ la situazion. In Navare, in buine sostance, la uniche lenghe de aministrazion e reste il castilian. Intal Paîs Basc francês, cundut de modifiche de Costituzion, la lenghe basche e reste fûr des istituzions.
Font: Gara, 21/05/10


text:
Lis elezions politichis dai 13 di Jugn inte Belgjiche a àn lassât daûrsi une situazion ingredeade pe formazion dal gnûf guvier federâl dal paîs. Cun di fat, i indipendentiscj de Gnove Aleance Flamande (N-VA, Nieuw-Vlaamse Alliantie) a son stâts i plui votâts (17,4% dai vôts totâi e passe il 28% intes Flandris) e a àn otignût 27 dai 150 puescj de Cjamare dai deputâts. In Valonie, o sei la part francofone de Belgjiche, invezit, la maiorance dai eletôrs e à votât pal Partît Socialist (13,7% dai vôts totâi e plui dal 37% in Valonie). Intes Flandris, daûr dai indipendentiscj si son plaçâts i cristians democratics (CD&V, Christen-Democratisch en Vlaams) che a àn otignût 17 deputâts, i socialiscj (SP.A, Socialistische Partij - Anders) e i liberâi democratics (Open VLD, Open Vlaamse Liberalen en Democraten) cun 13 elets parom e ducj i doi in diminuzion rispiet aes elezions dal 2007. Dut câs la riduzion di vôts plui marcade le à patide la estreme diestre indipendentiste dal Vlaams Belang che e à pierdût plui dal 4% dai vôts e, si ben che e à otignût 12 deputâts, a ‘nd à pierdûts 5 rispiet ae volte stade. Par completâ il cuadri dai elets intes Flandris si àn 5 deputâts verts (Groen!) e un dai populiscj de Lijst Dedecker. In Valonie, invezit, i liberâi dal Moviment Riformadôr (Mouvement Réformateur) a àn vût 18 elets, o sei 5 in mancul de volte stade. Daûr di lôr a son rivâts i democratics cristians (cdH, Centre démocrate humaniste) cun 9 deputâts e i verts dal Ecolo cun 8. Inte part francofone dal paîs al è po stât elet ancje un deputât de diestre dal PP (Parti Populaire). Lis elezions a mostrin, duncje, une Belgjiche inmò plui dividude tra la part flamande che e cjale simpri di plui ai partîts indipendentiscj e di diestre, e la part francofone che si poie su la çampe. Il prossim guvier al podarès jessi vuidât dal socialist Elio Di Rupo, ma dome se al sarà bon di cjatâ un acuardi cu la Gnove Aleance Flamande. Bart De Wever, che al vuide i indipendentiscj flamants, al à fat capî che l’acuardi al è pussibil, ma dome se si larà a di une riforme radicâl dal implant statâl belgjic che e cressi in maniere fuarte il nivel di autoguvier des Flandris, massime sul plan finanziari. I flamants, dut câs, a rivendichin ancje la gjestion plene dal distret di Bruxelles-Hal-Vilvorde che cumò al è dentri inte aree bilengâl de capitâl belgjiche e che al è stât il motîf che al veve puartât aes elezions politichis anticipadis.
Font: Le Monde, 13-14/06/10; La Libre, 14/06/10; Gara, 14/06/10; Món Divers, 14/06/10


text:
Paîs Basc, Paîs Catalans, Galizie: risultât des elezions politichis
Lis elezions politichis intal stât spagnûl, che a àn dât la maiorance al PSOE vuidât di José Luis Rodríguez Zapatero, a son stadis segnadis de emozion jevade dal atentât mortâl atribuît a ETA che vinars stât al à causât la muart di un sindacalist leât al PSE, Isaías Carrasco. Ancjemò une volte, duncje, il vôt pes politichis spagnolis al è stât compagnât di une atentât, ancje se di nature e di pês une vore diviers rispiet a chel dal 2004. Cun di plui al è di dî che ta chestis elezions, plui che no tai agns stâts, si à vût un sburt ae polarizazion dal vôt su socialiscj e popolârs, tun confront che al à lassât pôc spazi par ducj chei altris.
Par chel che al rivuarde in particolâr il Paîs Basc, là che la campagne eletorâl e jere stade segnade de repression violente cuintri de çampe indipendentiste, i rapresentants di cheste aree politiche a vevin invidât i citadins bascs a no lâ a votâ. Chest par vie che i jere stât impedît ai doi partîts di riferiment de çampe indipendentiste (ANV e EHAK) di partecipâ aes elezions e che intai ultins mês a jerin stâts arestâts passe dusinte dirigjents e militants de aree nazionalitarie basche. I socialiscj, i popolârs, ma ancje i nazionaliscj moderâts (tant che il PNV) a vevin invezit domandât ai bascs di lâ ducj a votâ par rispuindi al atentât. Inte Comunitât Autonomiche Basche e in Navare la medie de astension e je stade dal 33,3%, come a dî che un basc su trê nol è lât a votâ. Une percentuâl plui alte di cuasi il 10% rispiet al 2004. In Gipuzkoa, la aree là che e je plui fuarte la çampe indipendentiste basche, la astension e à fintremai passât il 41%: une rispueste plui chê clare al procès di ilegalizazion di cheste aree politiche. Pal rest, in Hegoalde (Paîs Basc spagnûl), i socialiscj a son cressûts sù par jù dal 4,5%, ancje in graciis de emozion pal atentât di vinars, e a àn otignût 11 parlamentârs; i popolârs a àn pierdût pôc mancul dal 1% e a àn vût 5 elets; il PNV al à pierdût cuasi il 5% des preferencis e al à otignût in dut 6 parlamentârs (un in mancul dal 2004). Risultâts negatîfs ancje pai nazionaliscj bascs di Eusko Alkartasuna (che a àn pierdût l'unic parlamentâr che a vevin) e par Aralar; la coalizion basche NafarroaBai e à mantignût un elet intal parlament di Madrid.
Par chel che al rivuarde la Catalogne, i socialiscj a àn otignût 26 dai 47 puescj a disposizion e propit chest risultât al à contribuît al sucès dal PSOE su scjale statâl (di fat, 4 dai 5 elets in plui dai socialiscj a rivin propit dal Principât). Se o cjalìn ai partîts de aree nazionaliste catalane, l'unic risultât positîf al è chel dai moderâts di Convergència i Unió che a otegnin in dut 11 parlamentârs, un in plui dal 2004. ERC e patìs un colp dûr cu la pierdite di 5 dai 8 parlamentârs che e veve elet tal 2004. Iniciativa per Catalunya Verds e manten il deputât che e veve. Intal Paîs Valenzian, invezit, a son i popolârs a cuistâ teren, i socialiscj a tegnin bot, e la division jenfri Esquerra Unida e la gnove coalizion Bloc-Iniciativa-Verds ur fâs pierdi l'unic deputât che a vevin. Intes Isulis Baleârs socialiscj e popolârs si dividin a miezis i vot puescj a disposizion e a lassin a bocje sute Unitat per les Illes, la gnove coalizion che e cjapave dentri buine part dal panorame nazionalitari des isulis.
In Galizie il Bloc Nacionalista Galego al difint i risultâts e i 2 parlamentârs che al veve vût tal 2004; i socialiscj a otegnin 1o deputâts e i popolârs 11.
Par chel che al rivuarde i partîts di stamp autonomic, la Coalicion Canaria e cjape 2 deputâts, un in mancul dal 2004, e la Chunta Aragonesista e piert l'unic parlamentâr che e veve.
Font: Gara, 10/03/08; Vilaweb, 10/03/08; Galiza Hoxe, 10/03/08; El Paìs, 10/03/08; El Mundo, 10/03/08


text:
Ai 5 di Mai dal 1981, daspò 66 zornadis di siopar de fam, al murive inte preson di Long Kesh, in Irlande dal Nord, Bobby Sands.
Intal siopar a pierderin la vite altris nûf fantats, ducj volontaris dal Esercit Republican Irlandês (IRA) o dal Esercit di Liberazion Nazionâl Irlandês (INLA) tra i 24 e i 30 agns: Francis Hughes, Patsy O’Hara, Raymond McCreesh, Joe McDonnell, Martin Hurson, Kevin Lynch, Kieran Doherty, Thomas McElwee e Michael Devine.
Di cuant che, intal 1976, lis autoritâts britanichis ur vevin gjavât il status di presonîrs politics, centenârs di fantats e di fantatis impresonâts a vevin inviât formis diviersis di proteste, de blanket protest ae no-wash protest, prime di rivâ al siopar de fam. Dut chest par mostrâ al mont intîr che no jerin criminâi comuns come che invezit a cirivin di fâ crodi lis autoritâts britanichis: se a riscjavin la vite, o di jessi condanâts cence un procès just, impresonâts e torturâts al jere parcè che a combatevin pai dirits e pe libertât dal lôr popul.
Daûr de lote di chescj presonîrs e jere une comunitât interie: baste pensâ che, pôc prime di murî, Sands al jere stât elet parlamentâr cun passe 30 mil vôts, e che al so funerâl a jerin cent mil personis. “Se no rivin a sdrumâ il desideri di libertât no puedin crevâti; – al scriveve Sands – no mi crevaran parcè che il gno desideri di libertât e la libertât dal popul irlandês a son tal gno cûr.” 30 agns daspò, il lôr sacrifici al reste un simbul di resistence par ducj chei che a lotin pe justizie e pe libertât.


text:
Rom: a Rome conference europeane su la popolazion Rom
Ai 22 e ai 23 di Zenâr si è davuelte a Rome, alì de Scuele superiôr de aministrazion, la Conference europeane su la popolazion Rom. La iniziative e je stade metude adun dai ministeris talians dal interni e de solidarietât sociâl e e à riclamât rapresentants istituzionâi talians e europeans, intune cun membris des comunitâts Rom e Sinti. Intant de Conference, il rapresentant de OSCE, Andrzej Mirga, al à batût sul concet de rapresentance e de partecipazion di chestis comunitâts ancje inte vite politiche e sociâl dal stât là che a vivin. Chel de “autorapresentazion” dut câs al è un dirit che fin cumò si pues cjatâ dome in cualchi paîs, come in Ongjarie, in Serbie, in Montenegro e in Cravuazie. Il president dal Comitât Internazionâl pai Dirits Umans, Valentino Simonetti, al à fevelât ancje lui dai esemplis positîfs che si àn ator pe Europe, là che a fâ biele figure, dongje de Ongjarie, a son ancje la Svezie che e à fate buine tal 1999 une leç di pueste che e ricognòs i Rom tant che minorance etniche, la Austrie e la Spagne, là che tai ultins agns si àn vudis iniziativis impuartantis sul front de cjase e dal lavôr. Il vicepresident de Comission Europeane, Franco Frattini, al à invezit presentât lis domandis principâls che a rivin des comunitâts Rom de Europe, ven a stâi la garanzie pe lôr sigurece menaçade di prejudizis e politichis discriminatoriis, ma ancje la domande di une politiche serie pe cjase che e je la fonde po ancje par podê lavorâ e mandâ a scuele i fruts. Cun di plui, si à di segnalâ la situazion particolâr des feminis di chestis comunitâts, discriminadis dôs voltis par vie che a son feminis e par vie de lôr partignince etniche. Il ministri talian pe solidarietât sociâl Franco Ferrero al à dite che al covente intervignî massime su doi fronts, ven a dî di une bande cun politichis sociâls che a permetin ai Rom di vê lis stessis oportunitâts di chei altris citadins talians in teme di cjase, lavôr e scuele, e di chê altre cu la difese de identitât linguistiche e culturâl di chestis popolazions par mieç dal ricognossiment tant che minorance linguistiche. Un aspiet, chest ultin, che al è stât frontât ancje de sotsegretarie pal interni, Marcella Lucidi, che e à fevelât de necessitât di ricognossi chestis comunitâts tant che minorancis linguistichis. Chest aspiet, par altri, al è stât al centri di diviers riclams des autoritâts europeanis che a àn denunciât il stât talian par vie che nol à proviodût inmò a fâlu, come che al à ricuardât ancje Alexander Vladichenko, diretôr gjenerâl pe coesion sociâl dal Consei de Europe. Intal stât talian Rom e Sinti, come che e à mostrât a clâr une ricercje de Ispo, a son inmò vitimis di prejudizis. Cun di fat, la plui part de int e mostre di vê une scjarse opinion di lôr o di vênt pôre, ma po cuant che i si domande di contâ ce che a san sui Rom a mostrin di cognossiju pôc o nuie. Duncje, pe plui part de int, si va indenant cui lûcs comuns, come chel che al vûl che Rom e Sinti a sedin forescj: inte realtât la plui part di chei che a vivin dentri dai confins dal stât talian a son citadins talians. Rom e Sinti, di fat, a son une des minorancis linguistichis storichis talianis, ancje se a son stâts lassâts fûr des misuris di tutele previodudis de leç statâl 482/99.
Par cognossi un tic di plui la lôr realtât o segnalìn il blog: www.sucardrom.blogspot.com che al è atîf in forme rignuvide dal Lui dal 2007.
Font: ANSA, 23/01/08; Ministero dell'Interno, 22-23/01/08


text:
Intes
elezions parlamentârs che si son davueltis in Serbie ai 6 di Mai
adun cul prin turni des presidenziâls, il partît che al à cjapât
plui vôts (74) al è stât chel che al poiave la candidature di
Tomislav Nikolić ae presidence. Par chel che al rivuarde lis
diviersis minorancis nazionâls presintis intal paîs, il risultât
miôr al è stât chel de Aleance dai Ongjarês de Voivodine (VMSZ)
che e à otignût cinc deputâts intal parlament di Belgrât. Il
Partît di azion democratiche dal Sandžak (SdaS), che al nas dal
grim de minorance bosgnache, al è elet doi dai siei rapresentants.
Un sôl deputât invezit pe coalizion “Sve zajedno” (Ducj adun),
che e met dongje piçui moviments bosgnacs, cravuats, ongjarês e
slovacs, e un pe Coalizion dai Albanês de Valade di Preševo (KSlP /
KAPd). Partîts rapresentatîfs di comunitâts minoritariis a jerin
però rapresentâts ancje in cualchidune des coalizions principâls.
Al è il câs de Aleance Democratiche dai Cravuats in Voivodine
(DSHV), che e poiave la candidature a president di Boris Tadić e che
e à otignût un deputât, e dal Partît Democratic Bosgnac dal
Sandžak (BdsS), che al à aderît ae coalizion che e sostignive
Čedomir Jovanović e che al à elet un parlamentâr.
Font:
Serbian Government, 10/05/12; RIK, 07/05/12


text:
La Zornade
de Galizie, che e je stade celebrade a Sant Jacum (Santiago de
Compostela) ai 25 di Lui, e à mostrât un nazionalisim che si è
presentât in place dividût. Di une bande al jere il BNG, il
moviment storic dal nazionalitarisim galizian, che al à mostrât di
jessi ancjemò il sogjet cu la poie popolâr plui alte e al à rivât
a puartâ in place uns 20 mil personis. Francisco Jorquera, che al è
il candidât dal Bloque pes prossimis elezions galizianis, al à dite
che il PP al à ancjemò la maiorance tes istituzions, ma nol à plui
chê sociâl e al à ricuardât che i obietîfs dal BNG a restin chei
dal dirit ae autodeterminazion de Galizie, cun sovranitât plene
ancje sul plan finanziari e fiscâl. Lis divisions dentri dal Bloque
a àn puartât intai mês stâts ae nassite di Anova Irmandade
Nacionalista, vuidade di Xosé Manuel Beiras, che però, denant dal
progjet dal PP di ridusi la rapresentance intal Parlament galizian,
al à indreçât un apel ae unitât des fuarcis nazionalistis e di
çampe, ancje chês di stât, tant che Esquerda Unida, pûr che a
ricognossin il dirit ae autodeterminazion dal popul galizian. Tierce
fuarce a lâ in place e je stade Compromiso por Galicia che e à
domandât il ricognossiment de Galizie tant che nazion, il dirit di
decision pai galizians e une economie al servizi dai citadins. Il
moviment, dulà che si ricjatin i grups Máis Galiza, Acción Galega
e Ecogaleguistas, al à invidât a dâsi dongje cun lôr ancje Anova
Irmandade Nacionalista.
Font:
Galicia Hoxe, 25-26/07/12


text:
E cres la
tension jenfri Ongjarie e Romanie cun scambis di acusis simpri plui
pençs su cemût che a vegnin tratadis lis minorancis. Za di timp il
guvier ongjarês al è impegnât a imbastî contats cu la part plui a
diestre de comunitât magjare che e vîf in Romanie. Chest
compuartament però nol à dome jevât lis critichis des autoritâts
di Bucarest, ma ancje chês dai partîts moderâts che a rapresentin
la maiorance de comunitât ongjarese che e vîf in Transilvanie. In
Romanie i magjârs a son almancul un milion e mieç e il lôr pês si
fâs sintî ancje sul plan politic e istituzionâl, di chi duncje lis
preocupazions dal guvier rumen par chescj tentatîfs dal esecutîf
ongjarês di condizionâ la minorance. Il gnûf ministri pai forescj
de Romanie, Titus Corlatean, al à difindût lis politichis dal so
guvier pes minorancis e al à lamentât il fat che ae minorance
rumene che e vîf in Ongjarie no vegnin garantîts i stes dirits che
a gjoldin i ongjarês de Romanie: par esempli no je garantide une
rapresentance parlamentâr pe minorance e si àn grues problemis cu
la presince dal rumen inte educazion e intai media. La segretarie di
stât ongjarese vicjarie, Zsuzsanna Repas, e à rispuindût che la
rapresentance parlamentâr pe minorance rumene e sarà garantide a
partî des elezions dal 2014 e che i 8 mil rumens che a vivin in
Ongjarie a àn garantidis formis di autoguvier che no cjatin pareli
in Romanie.
Font:
Finugor, 21/08/12


text:
Bretagne: il president francês Sarkozy al cimie ae riunificazion bretone
Al è zaromai di agns che i moviments politics bretons a domandin di tornâ a meti adun dentri di une sole realtât aministrative dute la Bretagne. In dì di vuê, di fat, il teritori storic di cheste nazionalitât si cjate dividût in cinc dipartiments, cuatri di lôr a formin la regjon bretone e il cuint (chel de Loire Atlantiche, là che si cjate la capitâl Naoned / Nantes) al è invezit inte regjon dal Paîs de Loire. La domande di riunificazion e cjate une poie fuarte sei tra i aministradôrs, sei tra i citadins de regjon bretone e dal dipartiment de Loire Atlantiche. Cumò al somee che il progjet al cjati il benstâ ancje dal president de Republiche francese, Nicolas Sarkozy. Cun di fat, denant dal 91esim congrès dai sindics e dai presidents des comunitâts de France, Sarkozy al à dite che si à di sburtâ un moviment sperimentâl e volontari di fusion tra lis regjons e i dipartiments. Un dai esemplis fats al è propit che de Bretagne, là che al somearès che si vedin lis condizions miôr par inviâ chest procès. E je la prime volte che un president francês al dîs alc dal gjenar e fintremai i indipendentiscj bretons dal Emgann lu calcolin di “vitorie”. Des peraulis, dut câs, si à di passâ ai fats e la Union Democratiche Bretone e il Partît Breton a son tra i prins a domandâ che si ledi prime che si pues al referendum che al varà di decidi su la riunificazion aministrative de Bretagne.
Font: Agence Bretagne Press, 28/11-03/12/08; Món Divers, 02/12/08


text:
Cuadri gjenerâl
Intes elezions gjenerâls che si son davueltis ai 6 di Mai intal Ream Unît i Conservadôrs a son stâts i plui votâts, cul 36,1% des preferencis, ma no àn otignût avonde parlamentârs par podê guviernâ di bessôi. Cun di fat, par podê imbastî un guvier di maiorance a coventin almancul 326 deputâts, ma i Conservadôrs a ‘nd àn vûts dome 306. Rispiet aes elezions stadis i Tories a son cressûts dal 3,8%, ma in graciis dal sisteme eletorâl britanic a àn otignût 98 parlamentârs in plui de volte stade. I Laburiscj, invezit, a àn cjapât il 29% dai vôts, ven a dî il 6,2% in mancul des ultimis elezions, e a àn vût 258 elets, o sei 91 in mancul de legjislature stade. Se lis dificoltâts dal Labour a jerin za di timp sot dai voi di ducj, la delusion plui fuarte forsit e je chê che si à vude tra i Liberâi Democratics che si proponevin tant che partît vêr dal cambiament e che a pensavin di podê fâ un biel salt indenant. Il partît vuidât di Nick Clegg, invezit, al à otignût il 23% des preferencis, o sei un 1% in plui de volte stade, ma si è ricjatât dome cun 57 elets, ven a stâi 5 in mancul di chei che al veve. Chel istès, intun Parlament cence une maiorance clare, a son propit i Liberâi Democratics la clâf pal prossim guvier. I Verts (Green) a àn cjapât l’un par cent dai vôts, ma a àn rivât pe prime volte a elei un deputât intal Parlament di Londre.
Scozie
Chest cambiament dai ecuilibris nol à nancje sfiliât la Scozie là che i Laburiscj, in plui di confermâ ducj i 41 parlamentârs che a vevin, a àn otignût il 42% des preferencis, o sei il 2,5% in plui de volte stade. I Conservadôrs a àn vût il 16,7% dai vôts, il 0,9% in plui des ultimis elezions, ma a àn rivât juste a mantignî l’unic parlamentâr che a vevin. Ancje i Liberâi Democratics a àn mantignût il stes numar di deputâts che a vevin, o sei 11, ma a àn pierdût il 3,7% dai consens, fermantsi al 18,9% des preferencis. Pas indenant pal Scottish National Party che cul 19,9% dai vôts al è cressût dal 2,3% e al à superât i Liberâi Democratics. I nazionaliscj scozês, dut câs, no àn rivât a lâ plui innà dai 6 parlamentârs che a vevin te legjislature stade. Juste une note finâl pal Scottish Socialist Party, moviment indipendentist di çampe radicâl, che al à cjapât a pene il 0,1% dai vôts e che aromai al à pierdût cuasi dute la sô base eletorâl (-1,7% rispiet ae volte stade). In cuintritindince cul rest dal Ream Unît, almancul sul plan dai vôts, la Scozie e à premiât Laburiscj e nazionaliscj e limitât l’atac dai Conservadôrs.
Gales
In Gales, invezit, i Tories a son cressûts dal 4,7% puartantsi al 26,1% dai vôts e a son passâts di 3 a 8 elets. I Liberâi Democratics a son cressûts dal 1,7% rivant al 20,1% des preferencis, ma a son passâts di 4 a 3 deputâts. I Laburiscj si confermin il partît plui fuart dal Gales cul 36,2% dai vôts e 26 elets, ma a pierdin il 6,5% dai consens e 4 parlamentârs rispiet ae volte stade. Deludûts i nazionaliscj galês dal Plaid Cymru che a àn pierdût il 1,3% des preferencis fermantsi al 11,3%, ma che a àn cressût di 2 a 3 il numar dai parlamentârs elets. Ieuan Wyn Jones, che al vuide il partît galês, al à ametût che no si trate dal sigûr dal risultât che si spietavin.
Irlande dal Nord
In Irlande dal Nord il cuadri dai partîts al è avonde diviers rispiet a chel de Grande Bretagne. Ta chestis ultimis elezions a son doi i dâts plui significatîfs. Prin di dut il fat che il Sinn Féin cui siei passe 170 mil vôts, o sei il 25,5%, al è deventât il partît plui votât. La formazion republicane irlandese e je cressude dal 1,2% e e mandarà a Londre 5 parlamentârs. Par vie dal sisteme eletorâl britanic, si ben che al vedi cjapât il 25% dai vôts il Democratic Unionist Party al à rivât a elei 8 deputâts. Dut câs, propit achì si cjate il secont element plui significatîf des elezions in Irlande dal Nord. Cun di fat, il DUP al à pierdût il 8,7% des preferencis e un elet: si trate propit dal prin ministri nordirlandês e referent dal partît Peter Robinson che al è stât batût inte circoscrizion “sigure” di Belfast Est de candidade dal Alliance Party che, pe prime volte, al rive a mandâ un so rapresentant a Londre. A rindi inmò plui penzis chestis elezions sul front unionist si à ancje il brut risultât dai Ulster Conservatives and Unionists che a nassevin de aleance jenfri Ulster Unionist Party e Conservadôrs. Cheste formazion, cul so 15,2%, e à pierdût il 2,6% des preferencis e no à rivât a elei nancje un deputât. Sul front nazionalist irlandês, invezit, il Social Democratic and Labour Party al à pierdût il 1% dai vôts (16,5%), ma al à mantignût i siei 3 deputâts.
Cornualie
In Cornualie, piçule nazion celtiche che no gjolt nancje di une circoscrizion eletorâl autonome, si à vût un salt indenant dai Conservadôrs che a àn concuistât trê des sîs circoscrizions cornichis che, te legjislature stade, a jerin dutis intes mans dai Liberâi Democratics. I LibDems a àn mantignût dome trê dai elets che a vevin ta chest teritori. Pe prime volte, i nazionaliscj cornics dal Mebyon Kernow a àn rivât a presentâsi in dutis e sîs lis circoscrizions, ma a àn otignût percentuâls che a van dal 0,8% di Porth Ia / Saint Ives al 4,2% di Austol ha Tewynn Pleustri / Saint Austell and Newquay.
Font: BBC, 07-08/05/10


text:
Paîs Basc: i socialiscj a lassin la Navare ae diestre
La diestre spagnoliste e tornarà al podê in Navare e a splanâi la strade i àn pensât i socialiscj. Tes ultimis elezions, UPN e CDN, i doi partîts de diestre che a jerin stâts al guvier te legjislature stade, a vevin pierdût la maiorance assolude e a vevin vût di contentâsi di 24 deputâts; la sezion navare dal Partît Socialist (PSN) e veve cjapât 12 parlamentârs, la çampe radicâl (IUN) a ‘nt veve otignûts doi e i moviments nazionaliscj bascs, che si vevin dâts dongje te coalizion Nafarroa Bai (NaBai), a vevin concuistât 12 deputâts. Daspò di doi mês di negoziazions e someave vierzisi la strade di une aleance di guvier formade di socialiscj, nazionaliscj bascs e çampe radicâl, ma la dirigjence centrâl dal Partît Socialist (PSOE) e à scancelât ogni sperance di cambiament pe Navare. Cun di fat, a Madrid, il diretîf dal partît al à ribaltât la soluzion sielzude dal PSN e al à imponût la strade de astension cuant che si larà a votâ pal gnûf guvier. Ven a dî che cu lis 12 schedis blancjis dai deputâts socialiscj, Miguel Sanz al tornarà a cjapâ in man la presidence de Navare cu la maiorance relative che i rive de coalizion tra UPN e CDN. La decision dal diretîf centrâl dal partît, e à lassât scaturîts no dome i militants, ma ancje diviers dai cuadris dirigjents dal PSN che a àn domandât il cjâf dal segretari regjonâl, Carlos Chivite, e dal candidât ae presidence, Fernando Puras, acusâts di poiâ la linie imponude di Madrid. Chest ultin al à cussì decidût di dimetisi di deputât e al à visât la dirigjence dal PSOE che la decision cjapade a Madrid e riscje di crevâ il PSN. Il segretari dal PSOE, José Blanco, al à za dite che cui che nol seguìs la strade dade de direzion centrâl al sarà parât fûr. Cun cheste cjolte di posizion, i socialiscj spagnûi a dimostrin ancjemò une volte che a àn miôr vignî a pats cu la diestre post franchiste, che poiâ la volontât di autoguvier che e va dilunc a cressi intai teritoris storics che a formin il Paîs Basc.
(Font: Gara, iparralde.eu, 06-07/08/07)


text:
Daûr dai dâts dal ultin censiment il
numar des personis che a fevelin par gaelic al è cressût inte Republiche de
Irlande. Il 41,4% des personis, ven a dî pôc mancul 1 milion e 800 di lôr, al à
declarât di jessi in stât di fevelâ par irlandês, o sei il 7,1% in plui rispiet
al dât otignût intal 2006. Dut câs, a pene l’1,8% tra di lôr a fevelin ogni dì
par gaelic, intant che il 2,6% lu dopre almancul une volte par setemane e un
altri 12,2% lu fevele a scuele. Tra i 77 mil irlandês che a doprin la lôr
lenghe proprie ogni dì fûr di scuele, un tierç al vîf intal Gaeltacht, o sei
lis areis là che il gaelic al à ancjemò une presince significative. Ta chestis
areis il numar di chei che a san fevelâ par irlandês si svicine al 70%, cuntun
aument dal 5,2% rispiet al 2006.
Font: Irish Times,
30/03/12; Gaelport, 30/03/12


text:
Ai 30 e ai 31 di Mai in Sardegne si à votât par rignuvî lis vot aministrazions provinciâls e chês di diviers comuns de isule. In trê des provinciis sardis la vitorie e je lade ai candidâts dal centri çampe, in dôs a chei dal centri diestre. Par cognossi i vincidôrs di chês altris trê provinciis si varà invezit di spietâ il secont turni eletorâl. Par chel che al rivuarde il front autonomist, il PSd’AZ si à presentât cu la aleance di centri diestre cun risultâts che a van dal 4,36% de provincie dal Surcis – Iglesiente / Carbonia – Iglesias al 12,83% di chê di Nùgoro / Nuoro, là che al è il prin partît de coalizion. In spiete dal secont turni eletorâl, il partît sardist al à za siet conseîrs elets. I Rossomori, invezit, a àn sielzût di poiâ i candidâts dal centri çampe o de çampe cun risultâts che a van dal 0,40% di Aristanis / Oristano al 7,07% dal Campidanu / Medio Campidano e cun almancul doi conseîrs elets. In cuatri des vot provinciis sardis a corevin ancje candidâts de autoproclamade republiche di Malu Entu (une isulute pôc fûr de Sardegne) che in nissun câs a àn rivât a passâ l’un par cent dai vôts. A rapresentâ l’indipendentisim sart, invezit, al jere il moviment iRS (indipendentzia Repubrica de Sardigna) che intes provinciâls al à cjapât passe 32 mil vôts e al à cuasi triplicât lis percentuâls otignudis dai siei candidâts, passadis di une medie dal 1,48% intal 2005 al 3,86% di chest an. A cressi a son stâts ancje i elets intai conseis provinciâls che a son passâts di un a trê. Il moviment al è ben inlidrisât massime intes provinciis di Tàtari / Sassari (6,49% pal candidât president e 5,83% pe liste) e di Aristanis / Oristano (5,85% pal candidât president e 5,79% pe liste). Di segnalâ ancje la elezion dal prin sindic di iRS su la isule, si trate di Mario Satta intal comun di Pèifugas / Perfugas.
Font: L’Unione Sarda, 01/06/10; La Repubblica, 01/06/10; iRS, 02/06/10


text:
Situazion di tension in Irlande dal Nord par vie dal trasferiment des competencis su la justizie e su la polizie dal guvier britanic a chel locâl. Cun di fat, chest passaç, previodût ancjemò dai acuardis di Sant Andree dal 2006, nol è stât inmò metût in vore. A blocâlu a son i rapresentants politics unioniscj che, par slungjâ inmò di plui i timps pal trasferiment, a àn peât a chest passaç une revision de comission su lis paradis, che e regole lis marcis dal Ordin di Orange in Irlande dal Nord (marcis che intai agns stâts, in plui de ande provocatorie pe comunitât nazionaliste irlandese, a àn ancje puartât a episodis di violence cuintri di cheste comunitât). Dopo di trê agns di tentatîfs, il Sinn Féin (partît di riferiment de comunitât republicane – nazionaliste irlandese) al à fat savê che se si rimande ancjemò il trasferiment des competencis al jessarà dal guvier che al condivît cui unioniscj dal Democratic Unionist Party (DUP). La jessude dai republicans e fasarès colâ il guvier e al oblearès a lâ a elezions anticipadis. Par evitâ un tant e par cirî di cjatâ fûr un acuardi, ai 27 di Zenâr, a son rivâts in Irlande dal Nord ancje il prin ministri britanic Gordon Brown e chel irlandês Brian Cowen. I doi si son fermâts a Béal Feirste / Belfast par trê dîs e a àn metût su la taule une propueste che e previôt: di trasferî i podês su justizie e polizie dentri di Mai; di meti sù un dipartiment pe justizie gnûf cun regulis condividudis intai rapuarts jenfri ministri e esecutîf; di modificâ il sisteme di autorizazion des paradis unionistis; e di meti a disposizion dal gnûf dipartiment pe justizie risorsis par 800 milions di sterlinis. Nancje cheste propueste, dut câs, e à permetût di cjatâ un acuardi. Lis tratativis a son ladis indenant, ma la tension e reste une vore alte.
Font: BBC, 25-30/01/10


text:
mercoledì 29 giugno 2011
The fighissim conte of Blancjesnow
and the seven nanos
and the seven nanos
lunedì 27 giugno 2011
IL MUS DI MÊ AGNE ANUTE
Sul pedrât de androne, intal cidinôr de gnot, chel "tric, troc" al rimbombave signestri intes cjamaris che a jerin li di sore, dopo che gno barbe Meno al jere partît pe Gjermanie a fâ il teracîr, daspò rivade la biele stagjon.
Mê agne Anute, restade di bessole, e durmive intune di chês cjamaris propit li di sore de androne, si jere lassade brincâ des sgrinfis de pôre. Si jere dade presonere, cence fâ nancje la mosse di lâ a viodi ce che al podeve jessi chel "tric, troc". No bateve cee, e someave in man a un striament, e cirive di stratignî ancje il flât di pôre che la sintissin. Fintremai a chê rontade, che la veve tornade a puartâ inte realtât. Danât di mus, e pensave tra di se, intant chê e cirive di impirâ su un straç di vistît par no la jù in cjamesine di gnot. Cemût aial fat a dispeâsi. Cuant che e rive intal curtîl, sô cugnade Miute, ancje jê une vedue stagjonâl, e jere za li. Je no jere paurose come Anute, no veve pôre nancje dal diaul in persone.
«Aromai il mus al è lât» dissal Miute «Cjale! Il puartelut al è spalancât, bisugne lâ a cirîlu».
«Jo no ven» i dîs Anute, e Miute a jê: «Cjape sù chel racli poiât li sul mûr e ven daûr di me»
A jerin rivadis a pene fûr dal paîs, che a sintin une rontade daûr la gleseute insomp al borc di sot, alore vie di corse di chê bande. Cjamine, cjamine simpri lant daûr a chêl runâ, che e sintivin di lontan, e son rivadis in tes primis cjasis di un paisut, une altre rontade ur a fat capî che al jere intune stale insomp a un curtîl lunc e stret. No si fidavin a jentrâ come i laris, alore a tachin a clamâ: «Paron… Siôr paron» dopo pôc si presente su la puarte un om, dut sbarlufît, nol jere nancje rivât a finî di vistîsi, la cinture dai bregons e jere ancjemò a pendolon.
«Ce volessiso vê» dissal «a vês un bon coragjo a lâ a disveâ la int in plene gnot, cumò che us cjali ben jo us cognòs, a sês lis feminis dai teracîrs» e Miute a lui: «O vês di scusânus, ma nus è scjampât il mus e al è lât inte vuestre stale».
«Cumò o voi ben jo a parâlu fûr, che il folc lu trai» dissal «Cemût aial fat a sintî la mê musse in calôr cussì di lontan»
Dopo un pôc si sint a berlâ e porconâ: «Fûr di ca mus maludît»
Il mus, a pene fûr de stale, al partìs di galop. Il paron al jes de stale e ur dîs: «A podevis ben visâmi che il mus al muardeve!»
«Al è simpri stât un bon mus» i rispuindin.
«Vait vie di chenti prin che us domandi i dams» dissal il paron.
Anute e Miute, sintadis cul cjâf sul grin, sul mitadin de puarte sot de androne,
«Mandi mus» lave e tornave cun chê naine Miute «e sì doman al è marcjât a Codroip. Eh! Si propite podìn dîsi mandi mus»
In chel si môf il puartelut e il mus cuacjio cuacjio, al torne inte sô stale, nancje che al ves savût di vêle fate gruesse.
sabato 25 giugno 2011
CONTECURTE: BELANÇ E POLSE
venerdì 24 giugno 2011
L'URLO - Vinars di fûc
mercoledì 22 giugno 2011
Contecurte 1511: une cronache dal event
lunedì 20 giugno 2011
GJOLDIMENTS FORESCJ
venerdì 17 giugno 2011
LIS CONTIS DI GNO NONO TONIN
«Fabio ti aio contât di chê sere, che il gno amì Checo, i à dade une scovade a la nere?»
«No nono, no tu mi lu âs mai dite».
«Alore cumò ti conti: cuant ca soi stât a lavorâ la jù in Afriche, indulà che jere in costruzion une grande dighe, il cantîr al veve dut ce che al coventave. Inte mense al jere ogni ben di Diu e cun ce che al vanzave su lis taulis jo fasevi un scartabos e lu puartavi inte gno barache e lu davi a Boi; nô lu clamavin cun chel non lì, parcè che i operaris inglês lu clamavin cussì e no ur sin lâts daûr. Cun chei vanziduins che jo i puartavi lui al faseve contente dute la sô famee. Boi al jere un toc di zovin, no che al fos stât alt ma al veve doi braçs che al podeve frontâ cualsisei om, nol veve pôre di nuie e pensâ che al veve dome sedis agns. Lui nus tignive a puest la barache al netave e al scovave dulintor. Une sere, jo e Checo, il gno amì, daspò finide la zornade di lavôr e dopo jessi stâts a cene, cuant ca jerin inte barache dulà che durmivin, si presente su la puarte une nere, e jere une biele femine disin cussì ma cun chei doi lavrons che a veve, no jerin fregul cjapâts di chê bielece. Ce volevie vê? Savût cemût che a tignivin il Boi si jere ofierte di vignî ogni gnot a passâle cun nô. A chest pont Checo, al cjape in man la scove, e jù cuatri scovadis sul cûl a chê nere, je partide berlant tal so lengaç e plui fuart a zigave e ancjemò di plui a scjassave lis mans par aiar. "Ce âstu fat Checo? Sêstu voltât mat, tu vedarâs cumò ce che nus tocje." I dîs jo "Purcite boie" dissal Checo "Ce volevistu ca ves vût di sopuartâ chenti ator chê brute sporcacjone!" A jere di pôc passade miezegnot, cuant un sdronenament lontan di tambûrs nus disvee. Checo rabiôs come sa lu ves becât un sgarpion al salte fûr dal jet, "No an nissun ce fâ" dissal "dome chel di lâ a disveâ la int che doman a à di lâ a vore, son propit danâts" Jo ca jeri za di un moment ca cucavi par la barconete, i ai dit "Viôt cjale fûr il risultât de to scovade. A pene fûr de boschete dulintor de nestre barache si viodeve la sagume dai neris: si movevin come scalmanâts no jerin fers un moment. Jo o fâs une sivilade e o clami Boi, Boi intun lamp propite intun moment Boi al jere li su la puarte "Messie dissal, vu no vus a ve pa'de pavent de rien," jo che savevi cualchi peraule di francês, mi soi metût il côr in pâs. Soredut dopo che ai viodût Boi che al veve in man, un vues di talpe di vacje. Jo cussì ai pensât che al fos chel argagn che al veve in man, ancje se par disi il vêr di chê grandece li non dai mai viodûts.
Boi cuacjio, cuacjio, al a fat il zîr de barache e al è lât vie par un troi che al saveve dome lui. Al è rivât daûr de Boschete, intal zîr di un moment o ai viodût prapit chel pôc che a podevi viodi, juste ombris, che a scjampavin e di cuant in cuant si sintive un zemit di dolôr, pôc dopo cuant che pâr ator al jere dut un cidinôr. A sintin tucâ inte puarte, al jere Boi "Messie alè a cuscè rien ne va plui," cussì vin podût tornà a durmî, ancje se par chê sere li no vin sierât il voli.»
lunedì 13 giugno 2011
CONTECURTE 1511 e UNE VORE DI CONTIS
Framieç di cualchi toc storic, a si leiarà cualchi conte scrite di pueste par il 1511 e, cuissà, magari cualchi conte inedite.
La sere dopo,
aes 20,45 in tal cjistiel di Glemone
DÔS LENGHIS,
UNE VORE DI CONTIS…
venerdì 10 giugno 2011
LA ELARE DAL BASAVON
mercoledì 8 giugno 2011
LA CONTE MISTERIOSE (15)br IL TIERÇ VOLI - soluzion
Soluzion
Autôr: Walter Mosley
Titul origjinâl: Futureland
Titul origjinâl de conte: En Masse
Tradutor dal origjinâl: Maurizio Nati
Titul par talian: Futureland, Fanucci, 2006
Notis:
venerdì 3 giugno 2011
Concors e mostris
Il concors si compon di trê sezions: la prime dedicade a un saç; la seconde par un lavôr di didatiche dal insegnament in lenghe furlane tes scuelis de infanzie, primariis o secondariis di prin grât; la tierce, riservade ai fruts des scuelis primariis o secondariis di prin grât, par un test in lenghe furlane. Lis oparis a van consegnadis al Comun di Glemone dentri dai 21 di Otubar dal 2011.
Par vê plui informazions, si pues consultâ il sît dal Comun di Glemone (http://www.gemonaweb.it ) o pûr contatâ il Sportel sorecomunâl pe lenghe furlane dal Glemonàs al numar 0432.973233, orari pal public miercus, joibe e vinars des 10 fin aes 12.50; e mail ur@com-gemona-del-friuli.regione.fvg.it
La scjadince pe consegne des fotos dal concors «Interpretando Frank Spada» di Remanzâs e je stade posticipade a lis 12.00 dai 16 di lui 2011 (info li di http://www.informagiovaniremanzacco.com/ ).
Sabide ai 28 di mai li dal cine Visionario di Udin si è screade “Riviei di ingjustri”, la mostre des taulis origjinâls dai fumuts su la Joibe Grasse che a àn partecipât ae edizion 2010 dal Premi Friûl di Onde Furlane. La esposizion, inmaneade di Radio Onde Furlane e de Associazion 1511 cu la poie dal Comun di Udin, si insuaze intes iniziativis pai 500 agns dal riviel de Joibe Grasse.
mercoledì 1 giugno 2011
LA CONTE MISTERIOSE (15)
IL TIERÇ VOLI
IL TIERÇ VOLI
«No sta dîlu» al rispuindè lui. «No sta dî nie, dome che tu vuelis viodimi ancjemò, ancje se o soi un stupit, un pote dai borgats.»
Nina lu bussà su la bocje, une infrazion che e previodeve il licenziament a sec, e si voltà di buride, tornant al so lavôr.


text:
lunedì 29 novembre 2010
BANDONEÓN
venerdì 26 novembre 2010
CUANT CHE IL CÛR
NOL CJATE PERAULIS
NOL CJATE PERAULIS
A je i sarès plasût cjapâlu pe man, ma cui al varessie tignût sù la biciclete? E la gjespe?
Ma, Lisute e veve pazience: e saveve che si saressin fermâts devant dal ristiel di cjase fin a ore di cene e che li e varès podût strenzi e cjareçà lis sôs mans cetant che e voleve.
Ancje se le serade e jere cjalde, chel fregul di profum che si jere metude su chê cjamesute blancje sbotonade chel pôc che al baste, Lisute, lu sintive ancjemò par intîr tal so cuarp, come se lu ves a pene metût. Forsit, e sintive tal cûr che Renato, in chê sere, le varès spietade, ancje dopo cene. Come che e sintive, che in chê gnot, cuant che tal borc dut si sarès fermât, tra il cjant dai grîs e il vuacâ di cualchi cjan, lui le varès braçolade, strenzude tal so pet, e par di plui le varès bussade. Propit par chest si jere profumade e metude ancje il sbelet e la ciprie.
E je vere, a chel fantat, Lisute, i voleve ben, e no pôc. Cun chei cjavei cussì neris, cussì riçots, e po cun chei voi, indulà che i plaseve, cuant che ju cjalave, spielâsi dentri; e se e vès podût, parcè no, jentrâ, par cjalâ di dongje i lôr colôrs, la lôr tenarece.
Finalmentri la cene e jere finide, e lui, ancjemò li, le spietave sot il cacâr, tra la fin de androne e il tacâ dal curtîl. Ma a pene che le veve viodude saltâ fûr di cjase, i someave che il cûr i scjampàs vie, che al saltassi fûr dal so pet. Chei doi zovins, pardabon, si volevin ben e, un tai bracs di chê altre, a cirivin la vite, lis bielecis de lôr Istât, de lôr zoventût. Renato le tignive strente tal pet, i someave lizere, come une pavee, biele e cui stes colôrs di chês che ur coreve daûr cuant che al jere frut. Ma al sintive ancje che Lisute e jere une femine, cun chel so sen plen di vite, che al pareve al volès saltâ fûr di chê cjamesute, aromai, cuasi dal dut sbotonade. Lisute, invezit, in chê gnot, e sintive Renato dut so. I plaseve che le cjareçàs, strenzès, tocjàs. E sintive tai braçs, tes gjambis, tal cuel, tal cuarp sgrisui di frêt, di cjalt, sgrisui di plasê.
Chei doi zovins si bussavin cun passion sot de lune plene, cun cualchi lusigne che ogni tant e someave ju les a curiosâ discuindon. E ducj i doi, un a chê altre, a varessin volût dîsi chês bielis peraulis d’amôr che si sintin al cine. Ma te lôr lenghe, des lôr bocjis, dai lôr lavris, no jessevin peraulis.
«Pecjât che il ben che i vûl no pues dîlu cu lis mês peraulis, cu le me bocje, te me lenghe», a pensavin ducj i doi, in chel moment, nancje che si fossin metûts dacuardi.
«Cjatassio lis frasis justis» si diseve bessole, Lisute, «varès il coragjo par disilis cence nissune pôre». Ma la potence dai lôr cuarps, e la bondance dal desideri, a jemplavin il vueit des peraulis mancjantis tal vocabolari dal cûr. E in chê sere ur deve une man il sun de armoniche e i cjants dai fantats, che a vignivin de culine, miscliçâts cun chel dai grîs.
mercoledì 24 novembre 2010
Gnognoweekend e Vagon Gnot
LA CONTE MISTERIOSE (3)
PRIME DAL BIG BANG
PRIME DAL BIG BANG
dal Garzon de Ostarie
lunedì 22 novembre 2010
UN CARANTAN
Nol sopuartave cierte int, par esempli nol sopuartave jessi fermât di che che lui al clamave… "chei di Gioàva". Savêso… chei sioruts simpri in golarine, che a devin fûr chei opuscui cun scrit… "Svegliatevi!".
Di sigûr però, chei che al odeave di plui a jerin chei che lui al clamave "i drogâts di Vie Marpurgo". Cuant che al leve a la cjamare di Cumierç i domandavin simpri cualchi franc, ma lui, a viodiju in ce stâts che a jerin, nol podeve fâ di mancul di berlâur "Lait a vore!"
"I drogâts di vie Marpurgo", cussì al clamave i indians metropolitans di Udin, strupiant parfin il non de strade!
Indians metropolitans, hippies, frichetons... ce intate che e zirave di chês bandis a Udin tra i agns ‘70 e ‘80...
Alore une dì, i rive dongje un cjavelon che al sameave vignût fûr dret dret di Woodstock, cu la bandane intal cjâf, i stivalets di cocodril, i blue jeans a cjampane, la cjamese psichedeliche e un curdon di caiessis tal cuel.
Chê dì o vevi compagnât me nono a Udin cu la 124... cheste e je une storie di veretât, o soi stât, disìn cussì, testemoni oculâr...
«Atu un carantan, nono?» dissal chel zovin.
«Se o fos to nono ti varès za aromai batût come il sorghet!»
«Ti prei, vuê no ai mitût nuie te panze!»
«Ah sì? Atu voie di jemplâ la panze? Ven a Selvucis li di Tam a fâ di famei, alore! Tu duarmis tal paion, tu mangjis polente e luianie rustide e di matine bon lat, e se tu fasis cualchi lavorut pal Cont tu ti bechis ancje un francut... e invezit tu, stâ achì cence fâ nuie... masse comut!»
«Po... a mi no mi va di lavorâ e di jessi sfrutât...»
«E alore reste li come un puar mendìc!»
«Un carantan... Un carantan...» al lave indevant a dì.
In chel il nono al mole un grant porco e... e si piert inte gnot dai miei ricuarts.
No, nie. Vuê o soi passât di ca, propit in Vie Morpurgo, a viodi chel grant gnûf palaç che al è il tribunâl; a viodi chei scjatolons di ciment plens di scritis sui mûrs... chei scjatolons dulà che e vîf sierade la int... une citât plene di SUV che a corin, cun dute chê int plene di mierde e... ah diu diu... ma, spiete spiete... ma sì... ma sì... velu là velu là sì, al è lui, propit tal stes puest di trente agns fa! Sì, lu cognòs de fisionomie, no mi sbalii... dome che al è invecjât e juste... il timp al è passât... cumò al à la muse scure parcè che si fasarà sigurementri lis lampadis, al à la cjamese di Gianfranco Ferrè vierte sul devant, il celulâr cul vivavoce e al è dentri di une cabrio biposto, cun dai grancj tubos daûr e dongje di lui, tal puest in bande, e je une biele bionde sui 25 agns che de muse e samee une russe... Ma al è lui, chel cjavelon voiedifanuie di trente agns fa!
E se o pensi a me nono, me nono, me nono che al à tant lavorât, tant patît, patît dute al vite par cuistâ dome il pan, il pan e la dignitât e une cjase fate di claps de Tor... adiudiu e chest chi devant...
«Un carantan… Un carantan...»
venerdì 19 novembre 2010
Buine gnove e apontaments
Partidis di Discors:
Sant Simon al va indevant
Sant Simon al va indevant
SANT SIMON AL VA INDEVANT di Maurizio Biasizzo
A votâ te jurie a jerin Franco Marchetta, Mario Turello e Carlo Tolazzi.
Daspò dal davoi dal an passât e dutis chês polemichis che a son stadis, la jurie e veve di frontâ gruessis spietis. Di une bande e veve di mantignî la coerence te rigorose vision de leterature che e sta puartant indenant, di chê altre e podeve pesâ la pression dai tancj che si spietavin che un premi al vignìs in ogni câs dât, cuasi che al fos fondamentâl par dimostrâ che la leterature furlane e je ancjemò vive.
Jessint passât dome un an dificilmentri il senari di font al podeve gambiâ e i dubis e lis pôris a jerin tancj. Di fat inte motivazion dal premi assegnât si nase une sodisfazion dome parziâl pe opare premiade, si à di dî però che la jurie e à vût il coragjo, a diference dai ultins agns, di assegnâ la vitorie ae unanimitât. In sumis no varìn la opare mestre, ma o vin un scrit dignitôs che si larà a publicâ.
Il grant merit dal premi leterari di Codroip al è propit chest: i lavôrs premiâts a vegnin publicâts. La impuartance di une robe cussì si note soredut in chei moments, come chel dal dì di vuê, dulà che o vin une diminuzion dramatiche dai finanziaments pe culture e pal furlan, e i spazis par gnovis publicazions a son simpri di mancul. Al displâs par chês oparis mertevulis, mi ven iniment par esempli il romanç di Gasti segnalât inte edizion dal an passât, che no cjatin chest canâl e che a son destinadis a fâ la mufe intai scansei.
mercoledì 17 novembre 2010
Lenghe furlane
La pronunzie di “i” tra vocâls
La pronunzie di “i” tra vocâls
LA CONTE MISTERIOSE (2)
LA MANARIE - soluzion
LA MANARIE - soluzion
lunedì 15 novembre 2010
LA BALENE
La balene si rodolave mostrant la panze grisuline e sborfant, di tant in tant, une sclipignade licuide, ma che e someave fate di polvar, par trop che e jere dongje a jessi vapôr.
Marcut al pontave un dêt viers di jê e al riduçave, intant che so barbe al faseve di sì cul cjâf, freolantsi cuntune man il pêl grîs e ruspi che i cresseve sui smursiei.
Se no ju ves viodûts in chê posizion, Vigji no si sarès nancje fermât.
Al veve parchegjâde la machine a çampe, su la strade che di Tarnep e leve a Somblâc, cu lis cuatri frecis come che si conven a un gjornalist di rapine come lui. Al si jere metût in bande dal om vieli e dal frut, e al veve tacât a cjalâ cun lôr il lât di Cjavaç.
«’Sere.» al veve trabascjât, ma la peraule i jere muarte sui dincj, cuant che al veve viodût chel pes bocognon che al svuacarave intal mieç.
Al veve butade une voglade a chei altris doi, ma no si jerin nancje voltâts, e dopo al jere tornât di bot e sclop a sgarfâ tal cruscot par tornâ in ca cu la sô machine fotografiche.
«Mierde,» al veve bruntulât, traficant cui botons de digjitâl «o ai masse pôc zoom!»
Marcut alore lu veve cjalât, cuasi cun maravee.
«Che al cjali che se al vûl fâi une foto ae balene al pues lâ jù fin su le rive, di chê altre bande».
«Ma… ma…» al veve protestât Vigji, cence crodi ai siei voi.
Il pes, a voli di nâs, al sarà stât lunc vincj, vincjecinc metris. Al veve un mustic un tichinin a bec, e une grumbule plui scure su la schene, propit dulà che al vignive fûr il gjet di vapôr. In bande dal cjâf al veve dôs pinis lungjononis e la code, a forme di mieze lune, e jere ancjemò plui largje.
«Ma no je une b-balene. I somee, ma no si è mai viodût un pes compagn!»
«Ma sì, sì. Lu savìn che no je une balene, però i somee une vore e aromai la clamìn ducj cussì» al veve spiegât Marcut, come se Vigji al fos lui il frut.
«Ma bisugne clamâ i gjornâi! La television, i sienziâts!» al veve protestât chel altri, «E je une robe incredibile!»
«Mah. Se al è par chel jo e chei de mê classe la vin za metude su Youtube ancjemò chest Unvier».
«E no isal sucedût nuie?»
«Ma, boh. Tal imprin o vin vût une pacade di clics e a Gjelindo i è parfin rivât un assegn di Google par vie dai banner publicitaris, ma dopo al è saltât fûr un flame e la int si è stufade».
«Un ce?» al jere intervignût pe prime volte Pieri, fasint capì che al steve atent al discors.
«Une barufe in internet, barbe» i veve spiegât Marcut.
«E cumò?» al veve insistût Vigji.
«Cumò nuie, e sta li cuiete te aghe e no dâ fastidi a dinissun».
«E dute chê int, lâ vie? Ce fasie?»
«Cemût ce fasie? No viodial? A cjape il fresc dal lâc, veh!»
In chel, come a volê rispuindi ai dubis di Vigji, la balene e veve fat un salt sul pêl de aghe, restant par un marilamp in pîts su la code. Po dopo e jere colade jù, spanzant e sclipignant dapardut.
Un rivoc di batimans e ridadis al jere plovût jù de rive, dulà che une marmaie di int in costum e cjapave soreli, distirade sui suiemans.
Dopo di chê sene Vigji nol veve plui cjacarât.
«Bon, Marcut, sù. E ore di lâ» al veve dit Pieri, a un ciert pont, e cence spietâlu si jere inviât, a pît, viers Tarnep. La canaie i veve talpinât subit daûr, lassant une cjalade e un “mandi” a Vigji che, cu la digjitâl a pendolon sul pet, al veve rivât dome a vierzi la bocje, ma cence butâ fûr nissun sunôr, propit come un pes fûr de aghe.
venerdì 12 novembre 2010
NIBIL
Une dì, tornant indaûr de ostarie, dopo vê glotût di gust, un fregul a la volte, il so cuartut, puar om, al à scugnût fermâsi.
La etât e faseve le sô part, ma chê panze che al veve, cul so pês che si poiave dut su lis gjambis, sui zenoi, puar Nibil, propit lu scanave .
A viodilu cun chê panze, cun chê cjamese che e podeve lâ ben ancje par preparâ le taule e cun chês tiracjis, tiradis come i astics di une fionde, al someave che di un moment a chel altri dut al finissi intun grant bot, insome, che le sô panze e tonàs cun dute le cjamese e lis tiracjis.
Par chê panze, Nibil, si jere fat une malatie e plui di cualchi volte i jere vignût il suspiet di jessì incinte. A dîsi il vêr la idee no i sarès displasude, ma chel frut di ce bande al podevial vignî fûr, si domandave? Ma cheste e jê une altre storie. Nibil, in chê dì, strac de cjaminade, si jere fermât sul ôr de place da l’asîl, tor des cuatri, cuant che i fruts a jessevin di scuele par tornâ a cjase. Une mestre, viodìntlu fer come un pâl, li par li, e veve pensât che al fos il nono di un dai fruts de sô scuele.
«Nono spetial un frut» i domande cun gracie chê signorine.
Puar Nibil, di front a chê domande nol saveve ce dî, ce rispuindi. Nol veve capît che la mestre i domandave se al spietave un frut de sô scuele. Tal cjâf al veve simpri chel pinsîr… E cence pensâ dôs voltis, ancje se al jere deventât ros come un pevaron, cun gracie i veve rispuindût:
«No, siore mestre, no spieti nissun frut, o ai simpri vude cheste panze cussì grande».
Chê signorine di front a chê rispueste no crodeve a li sôs orelis; no saveve se butâle in ridi o rispuindi come che si fâs cuntun mataran che al cirive di cjolile vie.
Ma a le fin, viodintlu cussì indevant cui agns, e veve pensât che al jere miôr che dut al finissi li.
Ma, in chê dì, propit a chê ore, di chês bandis, devant de place, e jere passade Catine, chê femine che tal paîs une e faseve e cent altris e pensave. E cui al podevie fermâle? Cussì le sô bocje, no rivâ a stratignî la sô matetât. Strambe come che e jere no i jerial vignût tal cjâf di meti ator la vôs che Margarite e veve jemplât Nibil. Sì, che Margarite, le sô femine, che non podeve vê fruts, lu veve lassât… incinte. E fossial bastât! Par fâsi une ridade, e veve preparât un pacut cun dentri un pâr di scarputis par fruts a pene nassûts e lu veve mandât a cjase di chei doi puars biâts.
Tal pacut e veve ancje metût un biliet cun parsore scrit: Lis feminis son degnis di ogni azion ancje di jemplâ, e no dome di bufulis, i lôr parons.
Cumò no ai timp. Ma le prossime volte us contarai de contentece di Nibil e des ridadis di Margarite. Tai paîs invezit, tal doman e inmò vuê nol jere e nol è cristian che no si fermedi a tabaiâ de panze di Nibil, de sô presumude o vere gravidance e se al jere vere che lis feminis a podin jemplâ i lôr parons!
mercoledì 10 novembre 2010
Yiddish, lenghe... Nobel
Scrit intal 1916 dal scritôr ucraini Sholem Aleichem, nol è un libri par furlan, ma nus intaresse une vore parcè che al jere scrit te lenghe dai ebreus aschenazîts, venastai l'yiddish. L'yiddish e je une lenghe che e jere scuasit sparide ma che in dì di vuê e je daûr a rinassi, in gracie dal lavôr di cualchi intellettuâl ebreu merecan tant che Isaac Singer e Steven Spielberg.
LA CONTE MISTERIOSE (2)
LA MANARIE
LA MANARIE
La manarie, sì è je nestre. Par solit e sta tal tinel, dongje dal cjaminet, le doprìn par spacâ i lens.
Parcè che e jere dongje dal jet? No ai idee. Al devi sedi stât lui a poiâle intor dal sgabel. Salacor al veve pôre dai laris. La cjase e je pitost isolade.
Disial che al è muart? O ai pensât subite che al fos muart. Ma o ai dit jenfri di me che al jere miôr fâlu viodi di un miedi.
Vuelial telefonâ? Ah, si capìs, ae ambulance, ise vere? Ae polizie? Parcè ae polizie? Al è stât un incident. Al è colât dal jet, parsore di une manarie, dut ca. Al è strani, sì. Ma e je une infinitât di robis che a sucedin cussì, a stupit vie.
Oh! Crodial forsi che la manarie dongje dal jet le vedi metude jo, par che al colàs parsore? Mighe no podevi induvinâ che al sarès colât dal jet!
Magari al crôt ancje che lu vedi sburtât, e che daspò o vedi cjapât sium cence un fastidi, di bessole, tal nestri jet grant, cence di lui che al sgnofre, infin, cence sintî il so odôr!
Sù mo, dotôr, nol larà mighe a pensâ une robe dal gjenar, nol pues…
E je vere, o ai durmît ben. A jerin agns che no durmivi cussì. O soi dismote aes vot. O ai cjalât pal barcon. Al jere aiar. I nûi, blancs, grîs, taronts, a zuiavin denant dal soreli. O jeri contente, e o pensavi che cul nûl no si pues mai savê. Al pues dispierdisi – al coreve cussì fuart – o ben al pues ingrumâsi e colânus intor in forme di ploie. Par me al jere compagn. La ploie mi plâs une vore. Da rest vuê di matine mi pareve dut splendit. Mi sintivi dislizeride, diliberade di un pês che par tant timp…
Al è stât in chel che zirantmi mi soi acuarte dal incident, e i ai telefonât a colp.
Ancje lui vuelial telefonâ? Il telefon al è culì. Clamâ la ambulance. Al fasarà puartâ vie il cuarp, ise vere? Cemût disial? La ambulance e je par me? No capìs. No soi feride. Nissun dolôr, o stoi benon. Chel su la cjamese di gnot al è sanc dal gno om, scliçât fûr cuant che…
dal Garzon de Ostarie
lunedì 8 novembre 2010
LA PROMESSE
venerdì 5 novembre 2010
Partidis di Discors:
Il libri cence pagjinis
Il libri cence pagjinis
Ma parcè sino dongje a chest cambiament?
Al è dibant ricuardâ, come prin fat, ce che al è sucedût al marcjât musicâl cu la difusion, plui o mancul libare, des cjançons in formât mp3. La stesse robe e je une vore dongje a capitâ cui libris: disponibilitât a presits bas, o ancje di rive jù, di ogni prodot editoriâl dal marcjât.
Al è clâr che no sin ancjemò rivâts, tal nestri paîs, a un pont di svolte, ma tai Stâts Unîts i leaders de editorie a son za rivâts a dividi la lôr ativitât a miezis fra libris di cjarte e libris eletronics.
Fasìn un struc des motivazions che a puartaran, cul jutori dal miorament tecnologjic, l’ebook a incressi la sô difusion.
Doncje de pussibilitât di piraterie sul prodot, al va dit che, in gjenerâl, il presit al podarà jessi une vore contignût, sedi pai coscj plui bas, sedi pal fat che l’ogjet di valôr al deventarà propit il libri di cjarte.
Zontant a chescj motîfs economics chei tecnics, a nassin gnovis manieris di consumâ la leture: selezionâ tocs, voltâ lis lenghis, cirî aprofondiments, comprâsi i libris, zontâ efiets multimediâi e vie indenant. Lis pussibilitâts a deventin infinidis se si pense al cjamp scolastic e universitari o a chel dai manuâi o des vuidis turistichis. In ultim, ma no pôc impuartants, a son i vantaçs di conservazion, scjars intric e indenticitât di dutis lis copiis, che a puartaràn al discomparî de idee di «ogjet origjinâl».
Di chê altre bande, si sa, e je la resistence normâl a bandonâ la «cjarte» e la sô superioritât intal plasê a doprâle, mentri che al reste dubi l’impat ecologjic dal cambiament, che al sparagnarès arbui par fabricâ plui machinaris.
In ogni câs, la rivoluzion dal ebook e vierç puartis che a interessin ancje la leterature e la interie produzion di une lenghe minoritarie.
Tant par comença si rivarà a une sorte di democratizazion de ufierte, parcè che di fat, il piçul al varà la concrete pussibilitât di puartâ sul marcjât prodots di cualitât compagne dal grant.
Ancje pe visibilitât, doprant in maniere eficiente la rêt, si podarà rivâ su un marcjât che al sarà, prin o dopo, une vore plui larc e variegât, ancje se al tirarà dongje une vore di sogjets che, se prime e jerin filtrâts de filiere editoriâl, cumò a cjatin lis puartis spalancadis. Ven a stâi, ae fin, che ancje se l’ebook al darà une scosse che e movarà l’intîr implant editoriâl, par realtâts minorizadis come la lenghe furlane, si stan vierzint ancje gnovis, interessantis ocasions par sparniçâsi.
_________
TORNÂ
mercoledì 3 novembre 2010
Lenghe Furlane:
Vecjo, vieli o vieri?
Vecjo, vieli o vieri?
Al pues jessi il câs di “vecjo”: e je une peraule furlane, che si pues benon doprâ in dutis lis situazions, ancje se al è clâr de sô forme che la derivazion e je dal venit. Ma aromai i agns (o i secui?) a son passâts e cheste peraule e à cjatât ben stâ tal nestri vocabolari. Alore se le doprais, stait cuiets: e je une peraule juste!
Si à di dî però che il furlan, par chel stes concet, al à ancje dôs soluzions, “furlanis” di plui timp.
“vieli” e “vieri”, ma ocjo, no si puedin meti tal puest di “vecjo” in dutis lis situazions.
1 – vieli si riferìs plui di dut aes personis. L’ûs plui slargjât al è tant che sostantîf (es.: al jere un vieli che al leve ator); ma si cjate ancje tant che adietîf (es.: e jere za une femine viele)
LA CONTE MISTERIOSE (1)
LA GJATE - soluzion
LA GJATE - soluzion
Chi sot us lassin la soluzion uficiâl dal nestri Garzon
Soluzion:
Autôr: Bram Stoker
Titul origjinâl: The squaw
Titul origjinâl de racuelte: -
Tradutôr dal origjinâl: Lucia Usellini
Titul par talian: La vergine di Norimberga
Titul de racuelte: La vergine di Norimberga, Longanesi, 1975
Notis:
lunedì 1 novembre 2010
AGHE DI PLENE
Fûr dal Teatri Ristori, Zuan al va cun i coriscj al Longobart; jê, invezite, usgnot no si sint ben. E tache a cjaminà lunc vie dal Patriarcjât, e svolte in Sante Marie di Cort, movintsi jenfri lis ombris dai androns, lis polsis des lûs picjadis su lis cjasis; jù, sul pedrât di Plasentine inumidît des primis fumadis plombinis, denant dal sipari medievâl de gnot e la sagome dal Dom cuintri il jevant scûr de Slavie.
Un fîl si ingrope cul malstâ: al brame Anute a çampe, viers il Natison; là che il timp de storie al sovraste lis aghis che scjassin sot, insom dal salt.
Strente tes spalis, come par esiliâsi dal mont e di une colpe che jê e sint come se a fos sô, Anute e torne cul cjâf a une sere, ai scûrs che a tiravin sù lis navadis de glesie di Bertrando, dilunc la scjalute intorteade sul puartâl - viert come une voglarie che e sghingline di preghieris mai scoltadis, barbotadis in zenoglon, jenfri i colonâts che a trimulin l'aiar des flamutis dai lumins.
Si vise di jessi stade la ultime a vê bandonât il sotpalc dal coro: la çocade de puarte daûr de vilie da la dì dai Sants, lis vôs dai coriscj che a corin vie, e chê di chê frute, une zovine plene di ligrie… Un fiestin… Halloween...
E i laments, i sconzûrs, e i pas che a strissinin i agârs de piere? E lis avertencis in svol su lis alis neris che a bruntulin i prins rivocs lampizants inte plane?
Nissun al viôt. Nissun al à viodût.
Dome il flum; che al sa e al tache a roseâ la corse milenarie che immaghe lis etis de antichitât de tiere, tai forans dai crets, scorsenant la fuarce sui sperons des rivis, preparantsi a invadi i borcs a mont.
Anute, rivade a cjase, a disclave il puarton. Une musicute e daspò il notiziari cun lis previsions meteo e lis peraulis… come une secuence proietade… l'Adriatic che al scjafoie lis fuessis, il burlaç che al monte in sù, il flum… la onde…
Il slambrà di une saete e il scat dal salvevite: une imprecazion e il curidôr al mostre il spieli inceant la muse di chê frutine! Livide, coronade di un alon che al misture imagjinis di fruts, che i zirin ator… - lis mans di Anute a tornin sul organut dal Dom, intant che une bare e passe il puartâl, menant in ca chê zovine coriste, cjatade insom dal salt, sot il bastion dal Timpli Longobart, imberdeade al pês di une violence maladete.
Anute e daspe, par vierzi un armarut, e tire sù il cric, che al torne jù. E torne a provâ: sù… jù… la cjase e tache a vibrâ tai meandris des tubazions, imputridîts di presincis che a vegnin indenant cuintri la empietât dal mont - e di ducj chei che no an viodût ma che forsit a savevin. Che forsit… a san.
Dut a bot, un lusôr sot il porton - come une lame - si slungje tra lis fughis piastreladis e Anute e tache a scjassà sgrisui di gnervôs.
Le mantie si sbasse…
«O Diu! A son lôr, che a tornin!» jê e bacile, aromai stramurtide e cence vôs «Lôr… lis ombris cence pâs che a an simpri sêt…»
La puarte si spalanche, sburtade cuntun ton: «Zuan! Ce fâstu chi?»
Difûr, in borc Brossane, al diluvie.


text:
Zoologjie
La zoologjie e je la dissipline de biologjie che e studie i animâi. La peraule e ven dal Grêc Zῷov (zoon = "animâl"), e logy ("studi dai").
[cambie] Brancs de zoologjie
- Acarologjie, ven a stâi il studi dai acars e des raspulis o cicîs.
- Aracnologjie, ven a stâi il studi dai ragns e dai sgarpions.
- Cetologjie, ven a stâi il studi dai cetacis.
- Entomologjie, ven a stâi il studi dai insets.
- Etologjie, ven a stâi il studi dai compuartament dai animâi.
- Erpetologjie, ven a stâi il studi dai retii e dai anfibis.
- Ittiologjie, ven a stâi il studi il studi dai pes.
- Malacologjie, ven a stâi il studi il studi dai lecs o moluscs.
- Mamalogjie, ven a stâi il studi dai mamifars.
- Ornitologjie, ven a stâi il studi dai ucei.
- Paleontologjie, ven a stâi il studi dai fossii animai.


text:
OpenOffice.org
Clamât propiamentri OpenOffice.org (no OpenOffice, par vie di une dispute su lis marcjis), al è un progjet comunitari cun l'obietîf di creâ une suite pal ufizi basade su codiç a risultive vierte (cun licence LGPL).
Cheste suite e pues lei cence modifichis files creâts cun Microsoft Office, la suite di ufici plui pandude, ma dopre preferibilmentri un so formât di file, basât sul standard XML. Plui in specific, i files creâts di OpenOffice.org a son files XML comprimûts, cussì che a ocupin mancul puest sul disc.
A son disponibilis versions di OpenOffice.org par Microsoft Windows, Linux, Solaris e MacOS Il progjet al è nassût cuant che la Sun Microsystems e à decidût di dâ fûr cun la licence LGPL il codiç de sô suite StarOffice; vuê la Sun e continue a vendi versions di StarOffice, che a son basadis sul codiç di OpenOffice ma ufrissin in plui un supuart tecnic e cualchi acessori (la relazion tra OpenOffice.org e StarOffice e je plui o mancul chê tra Mozilla e Netscape Navigator.
[cambie] Components
- Writer, un processôr di tescj che al pues ancje jessi doprât come editor WYSIWYG pes pagjinis HTML.
- Calc, par lavorâ cui sfueis di calcul.
- Draw, pai disens, cun la pussibilitât di espuartâ tal formât vetoriâl SVG.
- Impress, par creâ presentazions visuâls
- Math, editôr di formulis matematichis.
- Base, un program pes basis di dâts
[cambie] Formâts di files doprâts normalmentri
OpenOffice.org al dopre come opzion predeterminade i formâts di files OpenDocument (ODF):


text:
Figure:Wien Wappen.PNG
De Vichipedie, la enciclopedie libare dute in marilenghe.
No son disponibilis versions cun risoluzion plui alte.
Chest file al ven di Wikimedia Commons e al pues jessi doprât di altris progjets.
La descrizion su la sô pagjine di descrizion e je mostrade ca sot.
- Description: Wappen der Stadt Wien. Coat of arms of Vienna, Austria.
- Source: Webservice der Stadt Wien. [1]. Modified and uploaded by Gryffindor 15:08, 28 October 2005 (UTC)
Storic dal file
Frache suntune date/ore par viodi il file cemût che al jere in chel moment.
Leams ae figure
Lis vôs ca sot a son leadis a cheste figure:
Uso globale del file
Chestis altris vichis a doprin chest file:
- Ûs in bar.wikipedia.org
- Ûs in de.wikipedia.org
- Ûs in lb.wikipedia.org


text:
Lenghis gjermanichis
Lis lenghis gjermanichis a son un grup di lenghis de famee des lenghis indoeuropeanis. A son feveladis dai popui di origjin gjermaniche che si jerin stabilîts tal nord Europe dongje dai confins dal Imperi Roman.
Lis lenghis gjermanichis plui spandudis a son il todesc e l'inglês. Altris lenghis impuartantis a son il olandês, il so derivât afrikaans e lis lenghis scandinavis (danês, norvegjês e svedês). A son une cincuantine di lenghis gjermanichis stimadis dal SIL International. L'antenât di dutis al è il proto-gjermanic.


text:
Fotografie
La peraule fotografie e ven doprade par intindi plui robis par chest si pues disi sedi che e je la tecniche par creà des imagjins cun la azion de lûs sedi che e je la art grafiche che e dopre lis tecnichis fotografichis.
La peraule e ven dal grec φwtoς, (photos ven a stâi lûs) e Ypaφeιv, (graphein ven a stâi grafie) par cui il significât etimologjic al sarès scriture de lûs.
[cambie] La nassite de fotografie
La fotografie e je nassude tal XIX secul de evoluzion di diviersis siencis, in particulâr de otiche e de chimiche, e de convergjence di plui scuviertis sientifichis.
In prin e je stade inventade la cjamare scure che e à fât fâ un gran salt indenant a la comprension dai fenomenis otics, dopo di che a son stadis studiadis e inventadis des sostancis fotosensibilis ven a stâi che a reagjissin a la lûs.
Tal 1819 Niepce al à fate che che je considerade la prime fotografie doprant il clorûr d’arint. Par dut il secul si son provadis a doprâ varis sostancis par fâ lis fotografiis, i metodis fotografics de epoche a son stât la dagherotipie e la calotipie.
Dome viers la fin dal secul si inventaran lis primis peliculis. Vie vie che a son passâts i agns a si son viodudis des grandis inovazions tal cjamp de otiche cun la costruzion di obietîfs simpri plui bogns.
L'ultin grant cambiament tal cjamp fotografic al è stât la nassite de fotografie digjitâl.
[cambie] La fotografie e la piture
La fotografie e à gambiât par simpri la art de piture par vie de sô capacitât di riprodusi la realtât. Tancj pitôrs no savevin plui ce fâ, diviers di lôr si son metûts a fâ i fotografs, altris a àn scomençât a studiâ e viodi la realtât in un gnûf mût.
Par chest in pôcs agns a son nassûts dai moviment artistics come l’impresionisim e dutis lis sôs evoluzions fin a rivâ a la art astrate e a la art moderne, che a àn puartât a viodi il mont in une maniere che mai si sarès rivàs a imagjinâ te etâts antighis.
[cambie] Fra art e memorie
Se la piture e à vie vie bandonât il vêr un ram de fotografie si è davuelzût in mût di deventà jê stesse une art. Dongje chest la fotografie e je deventade ancje une des manieris di conservâ la memorie sedi che des personis semplicis, sedi che coletive. No par nie il mont di vuê al ven dite chel de civiltât de imagjine.


text:
Abruç
L'Abruç al è une regjon de Italie centrâl. E cunfine a Nord cun lis Marchis, a Sud cul Molise e a soreli bonât cul Lazi. A soreli jevât al è bagnât dal Mâr Adriatic. Il cjâf lûc al è L'Acuile.
[cambie] Teritori
La regjon e je formade pal 65% cirche di montagne e darest di culinis; la zone costiere e je une vore strete lunc dut il litorâl adriatic.
La mont plui alte e je il Gran Sasso (2.914 m.), che e je la crete plui alte des Apenins continentâi.
[cambie] Storie
[cambie] Preistorie
[cambie] Imperi roman
[cambie] Ete di mieç
[cambie] Ream di Sicilie
[cambie] Unitât d'Italie
[cambie] Seconde vuere mondiâl
[cambie] Storie contemporanee
Intal deceni dal 1960 si davuelzè une fuarte emigrazion viers la Italie setentrionâl e i paîs dal Europe Centrâl. Intal 1963 la part meridionâl de regjon si distacà par formâ une gnove regjon, clamade Molîs, cun cjâf lûc Campobasso.
[cambie] Economie
L'economie dal Abruç e à vût un discret disvilup intai ultims agns, dovût soredut ae spinte ricevude dal setôr terziari. Il setôr primari al à invezit subît une flession e chel secondari nol à vût increments significativis. L'ocupazion e je cressude con un discret ritmi. Il disvilup de regjon al è fuartementri diviers di zone a zone, cun lûcs a buine ocupazion e avanzade tecnologjie (scuasit esclusivementri fra Pescjare e Chieti, e altris cun maiôr disocupazion, specialmentri intes zonis montanis.
[cambie] Traspuarts
[cambie] Aeropuarts
A Pescara si cjate un aeropuart internazionâl [1], cun colegaments direts cun cetantis citâts vie pe Italie e in Europe.
[cambie] Feroviis
L'Abruç al è traviersât de linie feroviarie Adriatiche dilunc di dut il litorâl, servint citât come Giulianova, Pescjare e Chieti.
Di Giulianova si dispede la linie par Teramo, mintri che di Pescara e part une ferovie par Sulmona e Rome. Altris liniis di minôr impuartance a son la Sulmona-L'Acuile-Terni, la Sulmona-Carpinone-Napoli e la Lanciano-Castel di Sangro.
[cambie] Politiche
Elenc dai components de zonte regjonâl:
- Ottaviano Del Turco - president
- Enrico Paolini - vizi-president cun deleghis al turisim, grandis events, sport e universitât
- Valentina Bianchi - assessôr aes ativitâts produtivis e ae pari oportunitâts
- Franco Caramanico - assessôr ae planificazion teritoriâl, ambient e politichis energjetichis
- Giovanni D'Amico - assessôr al belanç e reformis
- Fernando Fabbiani - assessôr al lavôr e istruzion
- Tommaso Ginoble - assessôr ae protezion civîl e trasuparts
- Bernardo Mazzocca - assessôr ae sanitât
- Elisabetta Mura - assessôr ai bens culturâi
- Mahmoud Srour - assessôr ai lavôr publics
- Marco Verticelli - assessôr aes risorsis agriculis e forestâls
[cambie] Viôt ancje
[cambie] Leams
- (talian) Sît uficiâl de regjon
- (talian) Sît di promozion turistiche


text:
29/11/10
Alimentazione e agricoltura senza OGM - Udine 4/12
Pubblicato da LABORATORIOMUZZANA a 15:51 Nessun commento:
Etichette: agricoltura biologica, AIAB-fvg, buteghe, legambiente fvg, no ogm, ogm, palazzo antonini
22/11/10
Musiche - Pe Gnove Musiche Furlane 3-4/12
Pubblicato da LABORATORIOMUZZANA a 13:18 1 commento:
Etichette: Luna e un quarto, musica friuli, musiche, musiche furlane, muzike, nosisa, premi friul, savac
18/11/10
Une scuele, une comunitât
Us informin che il Grup Consiliâr Pd di Palassôl e
il Grup Consiliâr “Cambiare si può” di Prissinins
a organizzin l'incuintri public:
Une scuele, une comunitât
Riflessions sui nestris paîs, lis nestris comunitâts e su lis nestris scuelis al timp de/des crisis
Contribûts di Lorenzo Fabbro e Andrea De Nicolò, conseîrs comunâi di Palassôl e Prissinins
Sabide ai 20 di novembar 2010 - ZORNADE MONDIÂL DAI DIRITS DAI FRUTS, a lis 15.30 alì de Sale Consiliâr dal Comun di Palassôl
Pubblicato da LABORATORIOMUZZANA a 13:54 Nessun commento:
Etichette: Andrea De Nicolò, Cambiare si può, Lorenzo Fabbro, Prissinins, scuele
15/11/10
Mostre dal libri a Muzane - 25/28 nov
L'assessorât ae culture dal comun di Muzane, in colaborazion cun Kappa Vu e Centro del Libro, al organize une mostre-marcjât dal libri. Cundiplui, dai 26 ai 28 di Novembar, trê apontaments par i fruts cun zûcs e contis.
Pubblicato da LABORATORIOMUZZANA a 09:16 Nessun commento:
12/11/10
Doman manifestazion in Cjargne
Ricevin e vulintîr us informin che doman a Paluce, in Cjargne, si davuelzarà une manifestazion
cuintri la privatizazion de aghe e par continuâ la bataie cuintri la costruzion dal megaeletrodot privât Wurmlach-Somplago. Si cjatisi alis 14 tal puint di Çurçuvint.
La manifestazion e je organizade dal Coordenament dai Comitâts Ambient e Teritori, cun la poie dai Comitâts de mont furlane e carinziane e la adesion dal WWF e Legambiente.
Pubblicato da LABORATORIOMUZZANA a 12:49 Nessun commento:
Etichette: Ambiente, cjargne, Comitati carnia, elettrodotto carnia, Wurmlach-Somplago, Çurçuvint
Iscriviti a: Post (Atom)


text:
Turisim
Il turisim al è un moviment migratori temporani di personis che a van a visitâ dai lûcs par divertiment, pe lôr cognossince o pe istruzion.
Daûr la definizion de Organizazion Mondiâl dal Turisim (World Tourism Organization) des Nazions Unidis, un turist al è une persone che e va almancul a otante chilometris di cjase par divertîsi o par cognossi.
Par turisim si intint ancje il setôr economic che al vent i servizis turistics. Ven a stâi dute la ativitât di ospitalitât (albercs, vilaçs turistics, camping e v.i.), di traspuart e di organizazion dai viaçs.
[cambie] Storie dal turisim
La nassite dal turisim si dîs che e sedi stade te etât di mieç cun i pelegrinagjos religjôs viers Rome, Santiago de Compostela, Gjerusalem e la Meche e la costruzion, su lis stradis viers chescj lûcs, di locandis, santuaris, ospedâi e v.i. par i pelegrins.
In etâts plui dongje a no si pues ricuardâ il Gran Tour che i zovins de borghesie de alte Europe, par solit inglês, a fasevin viers la France, la Spagne e la Italie. Famôs al è stât par esempli il viaç in Italie di Goethe.
Tal secul stât il turisim al è diventât simpri plui impuartant, in France a son nassûts i campings e la stesse peraule turist e ven dal francês touriste (lâ atôr).
[cambie] Leams
turisim in Friûl Vignesie Julie, par talian, inglês e todesc


text:
Pâs
La pâs e je un stât di acuardi stabil e positîf cence nissun contrast violent. Al è doprât ancje par contâ di cuant che a finissin conflits internazionâi, in chel contest si cjacare di pâs in oposizion a une condizion di vuere. Pâs e po ancje jessi une relazion tra plui parts dulà che a regnin rispiet, justizie, bonvivi e benstâ. La pâs jenfri lis nazions e je obietîf di tantis personis e di organizazions come l'ONU (Organizazion da lis Nazions Unidis). La Assemblee Gjenerâl de ONU e à decidût di marcâ la Zornade Internazionâl de Pâs il 21 di Setembar.
La tradizionâl definizion politiche e ven fintremai de antighe Pâs Romane, la "pax, absentia belli", ven a stâi assence di vuere, une situazion dulà che une fuarce e guvierne cuntun podê dut intes sôs mans cence rispiet dai dirits dai sotans. In dì di vuê, la pâs come clare assence di vuere e je une definizion nome di une piçule part dal probleme; un preseât ricercjadôr, Johan Galtung, al mostre come cheste e je nome une "pâs negative" parcè che al pense che prin si scugni distrigâ i conflits, podopo si fasarà su la pâs.
[cambie] La pâs come presince di justizie
Il Mahatma Gandhi al diseve che se une societât e dopre la violence, chê societât e no po jessi in pâs parcè che e je sot de injustizie de opression. La sô vision di pâs e je leade a la justizie. Johan Galtlung cheste le clame "pâs positive". La gjestion non-violente e cîr une mude pacifiche dal conflit secont la cuâl al conven tramudâ il conflit e no abulîlu.
Martin Luther King Jr. inte sô lote pai dirits civîi e cuintri la segregazion raziâl intai Stâts Unîts di Americhe, intai agns 1950-‘60, al à capît che la pâs e je alc di plui che nome la assence di violence. Al motivave che ancje se no jerin scombatiments di blancs cuintri neris, instès si jere in presince di un guvier che al gjavave la pussibilitât di vê compagns dirits ai neris di Americhe (Afromerecans). Cualchidun al criticave i ativiscj di sconciertâ la pâs sociâl al che Martin Luther King al rispuindeve che "la vere pâs no je nome la mancjance di tension, ma e je la presince di justizie". Johan Galtlung al à clamât cheste “violence struturâl”.
[cambie] La pâs come svilup
Une idee che dispès e si lee ai studis pe pâs e je è chê di svilup, si cjacare alore di "sotsvilup" intal câs di nazions e int puaris dal pont di viste economic, culturâl, e politic. Alore tancj a crodin che la protezion e l'aiût a sedin manieris di costruzion de pâs (clamât spes cun la peraule inglese peacemaking) che e cjaparès dentri ancje une grande atenzion a l'ambient e a dutis lis creaturis che i vivin. Il mantegni la pâs (par inglês peacekeeping) cun la fuarce invezit e je une maniere di fâ preseade dal sisteme politic militâr.
Sul plan individuâl la pâs e je compagne di un stât dal didentri cence rabie, odi e sintiments negatîfs, che e si brame par se e par chei altris al pont di doprâle come maniere di saludâ (che la pâs e sedi cun te, va là in pâs) o tant che un fin tiermin de vite (cjatâ la mê pâs, polsâ in pâs).
La tradizion cristiane e lee la pâs in tiere a un acuardi tra Diu e cui che lui i vûl ben, ven a stâi ducj.


text:
bah ede ye il nar mp3 indir torrents- related searches - love07 lata mangeshkar y - ye il am seks sahneleri - eski ye il am filmleri - f i r ye ya wan mp3 4shared - love11 yes nine voices l - love06 il mulino e il tu - love03 subsonica il ciel - love02 il s appellera mo - love03 il mio cuore blue - gece bah esi seri indir - love10 il domatore di pu - love01 il divo unbreak m - mp3 looney tunes il film - lovetriple dance 2 05 il - lovecartoni il mago panc - loved2t03 yes and you i mp3 - love11 il mio sud mp3 - il cile il mio incantesi - il nord non dimentica
If this search for bah ede ye il nar mp3 indir did not find you the right torrents, try to fine tune your query. At the top you might find some bah ede ye il nar mp3 indir alternatives.
Engines
Searching...
Real-time Filter
.


text:
Tal 568 d. di C. i langobarts, che a jerin a stâ in Panonie, a decidin, ancje sburtâts di moviments di altris popui, di migrâ a ocident. A passin lis Alps e cence cjatâ grande resistence a deventin parons di grande part de Italie.
Lis migrazions dai Langobarts (imagjin di commons.wikimedia.org), duradis diviers secui, a son testemoneadis de archeologjie e dai storics latins, che a disevin che a jerin un popul piçul ma simpri pront a difindisi cu lis armis e che si veve concuistât simpri il so spazi tra chei altris popui barbars.
La situazion che a cjatin e je critiche, stant che la vuere gotiche, durade scuasit vincj agns, e à lassât dut fiscât, une vore di muarts e la tiere pustote: un tant al permet ai langobarts di imponisi cence masse sfuarç.
I langobarts a son un popul gjermanic che al à za vût contat cul imperi roman, ma che al è ancjemò tacât ae sô tradizion e duncje al è calcolât une vore barbar: a àn une struture tribâl che si fonde su lis faris, grups di fameis in parintât tra di lôr; chestis a son ancje la fonde dal implant militâr, che al rispuint plui al model dal popul armât che no a chel di un esercit professionâl. Massime la cavalarie, compagn che in altris popui gjermanics, e je une vore fuarte.
Un discut di aur dal museu archeologjic di Cividât, che al testemonee ancje il gust barbaric une vore biel dai oresins langobarts.
Une altre distinzion dai langobarts a pet de popolazion che a cjatin te lôr gnove tiere e je religjose: lis comunitâts romanis a son aromai cristianis catolichis, invezit diviers langobarts a son ancjemò pagans e altris a son cristians, ma a van daûr de dutrine di Ari, che e je diferente soredut tal pensâ che Crist al fos dome om e no ancje Diu. In realtât chestis diferencis che a son avonde piçulis a deventin impuartantis par vie che a son dopradis par discriminâ diferents sistemis di podê: di fat tai prins timps de concuiste a son discriminazions e ancje violencis.